Najib Lebih Berani Daripada Obama Dan Putin…Inilah Idea Paling Wow Yang Dicari-Cari Muhyiddin

 Walaupun sudah ada beberapa pemimpin kanan UMNO tampil menyanggah teguran Mahathir Mohamad terhadap Perdana Menteri, Najib Razak yang dimuatkan dalam blognya semalam, tetapi malangnya tiada satu pun di antara mereka berhujah memberi jawapan tentang persoalan yang ditimbulkan oleh bekas Perdana Menteri itu.
Sebaliknya, rata-rata mempersoalkan kenapa Mahathir melakukan teguran itu sambil cuba membodek serta mengampu Najib dan bukannya menjawab intipati teguran yang dibangkitkan.
Jika dilihat dalam teguran Mahathir itu, beliau membangkitkan mengenai sikap Najib yang suka melayan permintaan musuh seperti menghapuskan ISA dan undang-undang buang daerah, terlalu merendah diri kepada negara jiran, menggunakan wang kerajaan untuk mempengaruhi sokongan rakyat sehingga mereka terlalu bergantung kepada kerajaan, import barangan digalakkan tetapi industri tempatan diabaikan, menambah cuti, menaikkan gaji minimum tanpa mengambil kira kenaikan kos dan sebagainya.
Selain kesal kerana Najib tidak mengambil iktibar daripada keputusan buruk pilihanraya 2013 berbanding 2008 yang menjadikannya lebih lemah berbandung Abdullah Badawi, Mahathir juga kecewa kerana Najib terlalu lembut, tiada respon, senyap dan tidak bertindak walaupun ada masalah.
Bagi Mahathir, banyaklah dasar, pendekatan dan perbuatan kerajaan pimpinan Najib merosakkan hubungan antara kaum, ekonomi dan kewangan negara.
Tetapi tiada satu persoalan-persoalan yang dibangkitkan Mahathir ini dijawab atau cuba dijelaskan oleh mana-mana pemimpin UMNO. Naib Presiden UMNO, Zahid Hamidi hanya menepis kritikan itu dengan mengatakan Najib bukan saja perlu dihormati oleh rakyat tetapi juga oleh bekas pemimpin di negara ini.
Ini kerana, tambah beliau, Najib sudah diberi mandat mentadbir negara dan berhak pula menuntut kesetiaan daripada rakyatnya.
Setiausaha Agung UMNO, Tengku Adnan Tengku Mansor pula meminta Mahathir supaya tidak memberi teguran secara terbuka berhubung masalah parti dan kepimpinan, sebaliknya mahu sebarang teguran atau pandangan dilakukan secara tertutup.
Begitu juga dengan Shahidan Kassim yang mengatakan perbezaan pendapat antara pemimpin UMNO dan BN yang dibuat secara terbuka hanya memberi ruang kepada pembangkang untuk mengambil kesempatan, sambil menyifatkan teguran melulu juga tidak wajar di ketika negara sedang berhadapan dengan situasi genting melibatkan pesawat MH370 dan MH17 sekarang ini.
Sepupu Najib, Hishammuddin Hussein lebih tersasar hujahnya dalam mempertahankan Najib daripada kritikan Mahathir dengan menyifatkan Najib sebagai pemimpin yang lebih berani berbanding Presiden Amerika, Barack Obama dan Presiden Rusia, Vladimir Putin berdasarkan kejayaan berunding dengan ketua kumpulan pemisah Ukraine berhubung tragedi MH17.
Bagi Hishamuddin, apa yang dilakukan Najib itu tidak mampu dilakukan baik oleh Obama mahupun Putin.
Soalnya, apakah kejayaan berunding dengan ketua puak pemisah itu boleh membuatkan kita semua redha atau menghalalkan saja semua kesilapan dan kepincangan yang dilakukan Najib sebelum ini sebagaimana yang dibangkitkan oleh Mahathir itu?
Ternampak jelas bahawa Hishammuddin hanya mahu membodek dan mengampu Najib berbanding menjelaskan apa yang Mahathir bangkitkan dalam tegurannya.
Sekali lagi, baik Zahid, Tengku Adnan, Shahidan mahupun Hishammuddin, mereka hanya cuba mempertahankan Najib dan mempertikaikan tindakan Mahathir yang membuat teguran terbuka dengan diselitkan elemen-elemen mengampu Perdana Menteri tanpa cuba sedikit pun menjawab isu-isu yang menjadi kerisauan bekas Perdana Menteri itu.
Bagaimanapun dalam semua kenyataan oleh para pemimpin UMNO setakat ini, apa yang disuarakan oleh Hishammuddin paling menarik kerana ia hanya menunjukkan betapa tingginya tahap keghairahannya mahu mengampu dan membodek Perdana Menteri.
Jika beberapa hari lalu Timbalan Perdana Menteri, Muhyiddin Yassin mencabar UMNO bahagian-bahagian agar tampil mengemukakan idea-idea luar biasa dan mempunyai faktor wow ke arah memastikan UMNO terus relevan dan diterima ramai, sambil menawarkan ganjaran RM10 ribu, tidak syak lagi apa yang disuarakan Hishammuddin inilah paling layak memenangi tawaran itu.
Berikan saja ganjaran RM10 ribu kepada Hishammuddin dan UMNO Bahagian Sembrong yang diketuainya.
Inilah sebenarnya idea paling bernas dan luar biasa yang wajar dikempenkan kepada semua rakyat, terutama makcik-makcik di kampung dan pakcik-pakcik peneroka Felda di seluruh negara. Dengan memberitahu bahawa Najib lebih hebat daripada Obama dan Putin, tentunya terpesona semua mereka bahawa selama ini tanpa disedari Najiblah pemimpin paling hebat di alam maya ini.
Kalau sudah lebih hebat daripada Obama dan Putin, bermakna Najib adalah pemimpin nombor satu dunia walaupun Malaysia hanya mempunyai 30 juta penduduk, sebuah negara membangun dan mempunyai kadar hutang yang kian meningkat tahun demi tahun.
Melalui penyebar-luasan penghebahan bahawa Najib lebih hebat daripada Obama dan Putin, ia juga bermakna suatu kejayaan UMNO yang tiada tolok bandingnya sehingga mampu melahirkan pemimpin sehebat itu. Maka kempen UMNO agar diterima rakyat selepas ini hanyalah dengan mengagung-agungkan Najib sebagai pemimpin nombor satu dunia yang lebih hebat daripada Obama dan Putin saja. Tidak perlu yang lain-lain lagi.
Akhirnya, melalui puji-pujian dan kekaguman terhadap Najib itu, berbondong-bondonglah rakyat, tua muda, bandar, luar bandar, petani, nelayan, profesional dan sebagainya kembali menyokong UMNO dan terus relevanlah parti itu untuk tempoh beberapa puluh tahun lagi.
UMNO juga bolehlah mengabaikan terus segala teguran Mahathir selepas ini kerana jawapan untuk memastikan UMNO terus relevan, diterima rakyat dan menang pilihanraya sudah pun berjaya dijelmakan oleh Hishammuddin. (SH 20/08/2014)

0

0

votes
Article Rating
Kongsikan artikel ini


Mahathir Perlu Keluar UMNO Sekali Lagi…

 Selain berpendapat polisi dan dasar Najib Razak banyak merosakkan hubungan kaum, ekonomi dan kewangan negara, teguran Mahathir Mohamad juga berkisar mengenai rasa rimasnya dengan terlalu banyak pengampu dan pembodek yang berada di sekeliling Perdana Menteri sekarang ini.
Dalam dua kisah dongeng zaman silam yang disebutkan Mahathir dalam tulisannya, jelas memperingatkan mengenai budaya ampu dan bodek yang disedari oleh banyak pihak berada di tahap melampau sekarang ini. Pembodek dan pengampu ini bukan saja dalam bentuk mengharapkan balasan seperti projek dan sebagainya tetapi ramai juga yang dibayar gaji semata-mata untuk berbuat demikian.
Apa yang disebutkan Mahathir itu bagaimanapun terbukti nyata akhirnya kerana bukan intipati teguran beliau yang mahu diambil-berat oleh pemimpin dan menteri UMNO, sebaliknya mereka berebut-rebut memuji dan menyanjung kehebatan Perdana Menteri dalam menguruskan negara sehingga diumpamakan lebih hebat daripada Barack Obama dan Vladimir Putin.
Meskipun budaya membodek pemimpin pada umumnya adalah amalan biasa, tetapi ramai yang merasakan budaya itu begitu berlebih-lebihan dan melampau ketika ini sehingga seolah-olah Najib tidak pernah melakukan kesalahan sama-sekali dalam menguruskan negara.
Lebih buruk lagi, isteri seorang Perdana Menteri yang tidak pernah begitu menonjol sebelum ini dan didapati melakukan beberapa pembaziran yang tidak sepatutnya, turut tiada yang berani memberikan teguran dan kritikan. Malah ramai yang memuji, menyanjung dan mencium tangannya apabila bersalam.
Dalam masa yang sama, Najib pula terus dengan sikap biasanya apabila menghadapi masalah. Beliau hanya diam, senyap dan tiada respon.
Sudah masuk hari kelima sejak Mahathir melontarkan taguran dan mengumumkan menarik balik sokongannya terhadap Perdana Menteri, sehingga ini Najib masih diam dan tiada respon. Tiada ulasan dan reaksi daripada seorang nakhoda apabila kapal yang dikemudinya sedang ditembak dan dalam keadaan terumbang-ambing.
Teguran Mahathir terhadap Najib sebenarnya bukanlah kali pertama. Ia sudah kerapkali dilakukan sebelum ini. Tetapi semua teguran dan kritikan itu berlalu begitu saja berikutan sikap Najib yang diam, senyap dan dan tiada respon serta mengharapkan ia dilupakan seiring dengan peredaran masa.
Apa yang pertama kali dilakukan Mahathir kepada Najib ialah menarik balik sokongannya. Sebelum ini, di sebalik kritikannya, beliau tetap menyokong Perdana Menteri dan hanya mahukan isu yang disebutkannya diberi perhatian atau tindakan saja.
Ketika era Pak Lah dahulu, Mahathir juga banyak memberi teguran atas beberapa kepincangan yang berlaku dan sehingga ke suatu peringkat, oleh kerana ia terus tidak diberi perhatian, beliau akhirnya mengumumkan keluar daripada UMNO untuk memberi lebih tekanan.
Kesannya, BN hilang majoriti dua pertiga dalam pilihanraya 2008 dan Pak Lah kemudiannya berundur daripada memimpin negara.
Walaupun Mahathir menyebut tegurannya bukan bertujuan memaksa Najib melepaskan jawatannya, sebaliknya hanya mahukan adanya perubahan tetapi kebarangkalian untuk Najib berubah juga sebenarnya sangat tipis. Kalau Najib mahu berubah, beliau sebenarnya sudah melakukannya sebaik keputusan PRU 13 dulu lagi. Dari segi ini, ramai yang mengatakan Najib memang lebih teruk daripada Pak Lah.
Najib bukan saja selesa dengan sokongan kukuh dari kalangan pimpinan UMNO bahagian-bahagian seluruh negara tetapi juga kerana tiada yang tampil menegur dasar serta polisi yang dilakukannya dalam mengurus negara. Setiap hari beliau hanya mendengar kata-kata pujian dan tiupan angin yang seolah-olah sedang membawanya ke syurga.
Oleh itu, teguran yang disertai penarikan balik sokongan Mahathir ini juga mungkin tidak mendatangkan kesan kepada perubahan yang diharap-harapkan oleh bekas Perdana Menteri itu. Najib tentunya lebih menghargai pujian berbanding teguran. Satu-satunya tindakan yang boleh terus diambil untuk menekan dan membuatkan Najib segera memberi reaksi terhadap teguran dan kritikan serta cenderung untuk berubah ialah dengan Mahathir mengumumkan keluar UMNO sekali lagi.
Hanya tindakan keluar UMNO ini yang boleh membuatkan arus bawah dalam UMNO akan bergerak lebih laju dan sama-sama bangun menuntut perubahan. Sebelum ini, arus bawah yang bergelodak ini sering dilindungi oleh pemimpin diatas atau oleh pengampu dan pembodek sehingga berjaya menutup hakikat yang sebenarnya sedang berlaku serta memberi gambaran yang baik-baik kepada Najib.
Namun, dengan kesediaan Mahathir membuat tindakan drastik sekali lagi keluar UMNO, arus bawah ini akan lebih mengalir deras bersama-samanya. Lebih berkesan lagi, jika beberapa bekas pemimpin lama yang sekarang ini banyak meluahkan rasa tidak puas hati atas kepimpinan Najib yang disifatkan lembut dan lembik, turut mengambil tindakan yang sama.
Tidak kurang berkesannya juga jika Mukhriz, anak Mahathir yang menjadi Menteri Besar Kedah turut bersama-sama dengan perjuangan bapanya itu.
Sebagaimana yang disebutkan Mahathir bahawa beliau lebih sayangkan bangsa dan negara ini, keberaniannya sekali lagi keluar UMNO adalah pengorbanan ke arah itu. Jika tidak, tegurannya mungkin bagai angin lalu saja kerana Najib tidak terasa panas pun lantaran lebih banyak disejukkan oleh tukang-tukang kipas yang berada di sekelilingnya. (SH 21/08/2014)

0

0

votes
Article Rating
Kongsikan artikel ini


Bersangka Baiklah Dengan Sultan

 Apabila PR akhirnya mencapai konsensus berhubung pengganti Menteri Besar Selangor pada 17 Ogos lalu, sepatutnya semuanya sudah berakhir dan tidak perlu ada sosek-sosek lain lagi berhubung isu itu. Apatah lagi Sultan Selangor sendiri sudah memendekkan pemergiannya ke keluar negara dan akan pulang ke tanahair pada 23 Ogos, semua pihak sepatutnya menunggu saja keputusan dan kebijaksanaan baginda dalam menyelesaikan kemelut ini.
Sama ada Sultan akan menerima Dr Wan Azizah sebagai Menteri Besar yang baru, menolaknya, mahukan nama lain atau bersetuju dengan pembubaran DUN yang mungkin dicadangkan oleh Khalid, tunggu dan berserah sajalah kerana undang-undang negeri sudah memperuntukkan demikian. Kita sendiri pula sudah menerima sistem sedemikian.
Tetapi nampaknya tidak demikian yang berlaku. Baik sebelum kata sepakat dapat dicapai mahupun selepas bersalam dan berjabat tangan, bukan saja perbezaan pendapat turut terserlah, malah terdapat juga percubaan untuk mempengaruhi Sultan Selangor berhubung keputusan yang bakal dimuktamadkan oleh baginda.
Bermula dengan Setiausaha Agung PKR, Saifuddin Nasution yang berkeras bahawa hanya satu nama iaitu Dr Wan Azizah yang akan dipersembahkan kepada Sultan Selangor dan seolah-olah cuba memaksa baginda menerima pilihan itu, ia kemudian berjangkit pula kepada Pas sendiri apabila Ketua Pemudanya, Suhaizan Kayat mempertahankan keputusan partinya mencalonkan nama Azmin Ali sebagai pilihan kedua adalah kerana Sultan Selangor sendiri kononya yang mahukan lebih daripada satu nama dicalonkan.
Apa yang selama ini menjadi rahsia juga akhirnya terdedah bilamana Suhaizan juga mendedahkan bahawa perkara itu diperbincangkan antara Sultan Selangor yang menerima mengadap Presiden Pas, Haji Hadi Awang pada Hari Raya keempat yang lalu.
Pendedahan Suhaizan yang cuba meletakkan pendirian partinya seolah-olah atas kehendak Sultan Selangor, akhirnya memaksa pihak Haji Hadi sendiri tampil menafikan perkara itu sambil menjelaskan isu pengganti Khalid tiada sama-sekali dalam perbincangan antara Sultan Selangor dengan Haji Hadi.
Barangkali atas rasa terlanjur, Suhaizan pula kemudiannya mengatakan kenyataannya telah disalah lapor oleh media.
Dalam Kongres PKR yang melibatkan sayap Pemuda dan Wanitanya hari ini, isu pengganti Khalid sekali lagi menjadi bualan. Selain Shamsul Iskandar yang cuba menyalahkan Haji Hadi atas kemelut ini kerana tidak hadir mesyuarat PR tetapi kemudian berpendirian lain pula, Ketua Wanita PKR, Zuraidah Kamaruddin sekali lagi mempertahankan Dr Wan Azizah sebagai calon Menteri Besar yang layak dan sesuai.
Katanya, sebagaimaha yang sudah diputuskan, hanya nama Dr Wan Azizah yang akan dipersembahkan kepada Sultan Selangor dan nama lain hanya akan dicadangkan jika sudah terbukti baginda menolak Presiden PKR itu.
Nurul Izzah pula hari ini tampil dengan sidang akhbar mempertahankan kelayakan dan kewibawaan ibunya sebagai Menteri Besar Selangor dengan mengambil kira pengalaman yang diraihnya ketika memimpin PKR sejak awal penubuhannya sebaik bapanya, Anwar Ibrahim dipecat dan disumbat dalam penjara.
Beberapa pemimpin PKR lain yang mempertahahkan Dr Wan Azizah dalam konteks kedudukannya sebagai seorang wanita melalui berbagai-bagai hujah dan logik juga kian bertambah, bagaikan mereka semua itu begitu bimbang Sultan Selangor akan menolaknya atas faktor gender.
Ahli jawatankuasa Pas, Khalid Samad pula secara tiba-tiba menonjolkan pendapat warga internet yang berpendapat Sultan Selangor tidak seharusnya mempunyai kuasa mutlak dalam menentukan Menteri Besar kerana sistem yang diamalkan ialah Raja Berperlembagaan dan bukannya Raja Mutlak.
Sebenarnya banyak lagi pemimpin daripada PR terutama PKR dan Pas yang terus-terusan bercakap mengenai isu Menteri Besar ini disebalik sudah mendapat kata sepakat siapa calon yang mahu ditonjolkan dan hanya menunggu Sultan Selangor saja membuat keputusan.
Kenapakah mereka ini tidak sabar dan kalut?
Semua ini sebenarnya memburukkan lagi keadaan dan seolah-olah tidak yakin dengan kebijaksanaan Sultan Selangor dalam membuat keputusan yang terbaik. Memandangkan bahawa kita sudah menerima-pakai dan mengamalkan sistem Raja Berperlembagaan ini sejak dulu lagi, maka kita seharusnya menerima dan sentiasa berlapang dada dengannya.
Jangan terlalu menonjolkan kegopohan, ketidaksabaran, ketidakmatangan serta ketidakfahaman dengan sistem yang ada.
Kita seharusnya yakin bahawa walaupun kata putus perlantikan Menteri Besar adalah ditangan Sultan Selangor, tetapi baginda akan bertindak berdasarkan tafsiran undang-undang yang akan diberikan oleh pelbagai pihak, terutamanya Penasihat Undang-undang Negeri.
Apa-apa keputusan Sultan Selangor nanti bukan saja tertakluk kepada tafsiran undang-undang tetapi juga tentunya mengambil kira banyak faktor lain seperti keharmonian, keamanan dan masa depan negeri itu.
Sama ada baginda akan memperkenankan nama Dr Wan Azizah, menolaknya, mahukan nama lain, membubarkan DUN atau apa saja, semua pihak seharusnya tunggu dan bersabar. Tidak perlulah begitu kalut, kecoh dan terus membiarkan mulut berkata-kata sedangkan Sultan Selangor belum pun membuat apa-apa keputusan lagi. Bahkan baginda juga belum pun pulang ke tanahair pun lagi.
Janganlah sesiapa mendahului Sultan atau cuba mempengaruhi baginda dalam membuat keputusan. Yang tidak kurang pentingnya ialah sentiasalah bersangka baik serta jangan sesekali bersangka jahat dengan apa juga keputusan yang bakal baginda putuskan nanti.
Jika kita melakukannya juga, bermakna kitalah yang mencemarkan sistem Raja Berperlembagaan ini. (SH 22/08/2104)

0

0

votes
Article Rating
Kongsikan artikel ini


Gantung Dua KP Pahang, Benarkah Kerana Dendam KJ?

 Mesyuarat MT UMNO awal Julai lalu telah menggantung dua orang Ketua Pemuda Bahagian di Pahang secara merta-merta. Mereka iaitu Mohamad Faiz Hashim, Ketua Pemuda Indera Mahkota dan Ketua Pemuda Maran, Saiful Anuar Mokhtar telah menerima surat penggantungan bertarikh 22 Julai 2014 yang ditandatangani oleh Setiausaha Agung UMNO, Tengku Adnan Tengku Mansor.
Tindakan penggantungan itu bukan saja menghairankan kerana amalan biasa yang digunakan UMNO ialah ia diputuskan oleh Lembaga Disiplin tetapi kedua-dua Ketua Pemuda ini bukan saja tidak dihadapkan ke lembaga itu, tidak pernah dipanggil membela diri, malah dalam surat yang diterima menyatakan mereka digantung sehingga dihadapkan ke Lembaga Disiplin.
Bermakna, kedua-dua ini dijatuhkan hukuman terlebih dahulu sebelum dibicarakan.
Lebih menghairankan ialah bukan saja punca kesalahan yang mereka lakukan tidak dinyatakan, bahkan berapa lama tempoh penggantungan juga tidak ditulis dalam surat yang diterima sedangkan penjenayah yang ditahan reman dan mereka yang ditahan dibawah ISA pun dimaklumkan mengenainya.
Apakah kedua-dua pemimpin muda bakal digantung tiga bulan, enam bulan, setahun, sehingga pemilihan UMNO yang akan datang atau selama-lamanya?
Sumber daripada Lembaga Disiplin juga mengakui bahawa tindakan ini tidak kena kerana sepatutnya Lembaga Disiplin yang membuat keputusan dan kemudian disahkan oleh MT UMNO.
Dalam kes ini bukan saja kedua-dua Ketua Pemuda Bahagian berkenaan keliru dan kabur mengenai kesalahan yang mereka lakukan, bahkan orang-orang Pahang yang rapat dengan mereka juga tidak faham mengenainya. Ini kerana bukan saja kedua-dua pemimpin muda tidak pernah mengkhianati parti, tidak pernah memburukkan nama Presiden, Timbalan Presiden, Naib-Naib Presiden, Menteri Besar Pahang serta lain-lain pemimpin utama parti, malah juga didapati aktif menjalankan puluhan program di bahagian masing-masing.
Kiranya disebutkan kesalahan beserta bukti-buktinya, mungkinlah mereka berupaya menjelaskan kedudukan yang sebenarnya, malangnya semua itu tiada sama-sekali. Tahu-tahu hanya surat penggantungan yang diterima.
Walaupin surat penggantungan itu ditandatangani oleh Setiausaha Agung UMNO dan Ketua Pemuda UMNO, Khairy Jamaluddin seolah-olah tidak terpalit apa-apa dengannya, warga UMNO Pahang secara umumnya sedar bahawa semua ini adalah berkaitan dengan masalah dalam Pemuda Negeri Pahang.
Semuanya bermula daripada pemilihan UMNO Bahagian Rompin pada 2013 lalu yang terpaksa diadakan sebanyak tiga kali, percubaan calon yang kalah mengaitkan nama Istana Pahang sebagai punca kekalahannya, pergolakan dalam pemilihan Ketua UMNO Pahang, wujudnya Kumpulan 11 yang menolak Ketua Pemuda UMNO negeri, tindakan Pemuda UMNO Malaysia menutup pintu rundingan dan sehinggalah akhirnya KJ sedia menemui wakil Kumpulan 11 tetapi tetap menunjukkan lagak sombong dan endah tak endah dengan bercakap sambil pencungkil gigi terselit di mulutnya.
Di ketika KJ selalu menyarankan hak golongan muda memberi pandangan dalam keadaan yang mesra dan tiada protokal haruslah selalu dihormati, beliau sebaliknya menunjukkan sikap yang bertentangan sama-sekali apabila sudah menjawat jawatan menteri.
Kata-kata dan keputusannya seolah-olah petikan Al Quran dan Hadis yang tidak boleh diubah walau sedikit pun. Sesiapa yang membantah akan terus dihukum.
Berikutan sikap tidak mahu mendengar pandangan itu, Pemuda UMNO Pahang kini boleh dikatakan lumpuh. Dengan Kumpulan 11 ini tetap menolak kepimpinan Pemuda Negeri yang diketuai oleh Shahruddin Ahmad, Pemuda UMNO Pahang kini hanyalah disokong oleh tiga Ketua Pemuda Bahagian saja dan gagal mengadakan mesyaratnya.
Tidak dapat tidak, penggantungan Ketua Pemuda Indera Mahkota dan Maran ini adalah percubaan halus KJ menakut-nakutkan mereka yang mahu terus berbalah dengannya. Sama ada bersalah atau tidak, jika membantah tetap akan dihukum. Kalau ada pun kesalahan kedua-dua Ketua Pemuda ini, ia hanyalah dari segi kelantangan dan keberanian mereka menyuarakan pandangan saja.
Tetapi sejak bila menyuarakan pandangan merupakan suatu kesalahan dalam UMNO?
Walaupun surat penggantungan telah diterima dan entah bila kedua-dua Ketua Pemuda ini akan dihadapkan ke Lembaga Disiplin UMNO, tetapi secara sedar atau tidak, permainan KJ dan Pemuda UMNO Malaysia mungkin dengan cara memberi maklumat yang salah atau tidak tepat sehingga MT mengambil tindakan menggantung ini, ia juga memalukan dan mencemar nama baik Presiden UMNO yang juga berasal dari Pahang.
Apakah penggantungan ini bukan sekadar melepaskan dendam tetapi kerana KJ ada agenda yang lebih besar daripada itu? (SH 23/08/2014)

0

0

votes
Article Rating
Kongsikan artikel ini


Di Selangor Belum Selesai, Perbalahan Pas Dan PKR Merebak Ke Pengkalan Kubur Pula

 Menjelang Sultan Selangor bakal membuat keputusan untuk menyelesaikan kemelut pertukaran Menteri Besar dalam waktu yang terdekat ini, rupa-rupanya masih ada yang belum selesai mengenainya. Keputusan Majlis Pimpinan PR pada 17 Ogos lalu yang akhirnya menetapkan hanya Dr Wan Azizah Wan Ismail sebagai calon tunggal yang akan dipersembahkan kepada Sultan Selangor bagi menggantikan Khalid Ibrahim, seperti tidak dipersetujui oleh Pas apabila 13 Adunnya enggan menandatangangi akuan bersumpah mengenainya.
Pas dilaporkan enggan menandatangani akuan bersumpah yang menyokong Dr Wan Azizah sebagai satu-satunya calon Menteri Besar dan mahu memutuskannya dalam mesyuarat ahli jawatankuasanya pada esok, 25 Ogos.
Sebagaimana yang dilaporkan media dalam talian, Pas sebelum ini bersetuju Khalid digantikan dan telah menyetujuinya dua nama iaitu Dr Wan Azizah dan Azmin Ali. Oleh kerana Azmin menarik diri, PR akhirnya hanya mencalonkan Dr Wan Azizah saja.
Oleh itu Pas seolah-olah terpaksa akur dengan keputusan PR itu walau bukan dengan sepenuh hati. Keengganan Pas menandatangani akuan bersumpah pula kerana berpendapat, perkara itu tidak termasuk dalam persetujuannya sebelum ini.
Lantaran itu, mesyuarat lain perlu diadakan. Sanggup pula Pas mengadakan dua kali mesyuarat dalam tempoh hanya seminggu sedangkan jika bersetuju menandantangani akauan bersumpah itu, kemelut ini lebih mungkin diakhiri dengan baik dan aman.
Sekali lagi nampaknya, ketika perlumbaan hampir tamat dan sedang berada di selekoh akhir, Pas cuba mencari simpang lain pula.
Walaupun tanpa akaun bersumpah 13 Adun Pas ini, Dr Wan Azizah sudah mendapat majoriti sokongan iaitu 30 Adun tetapi ia juga boleh menjadi alasan kepada Sultan Selangor untuk membuat kesimpulan bahawa penggantian Khalid oleh Dr Wan Azizah masih tidak menjanjikan kestabilan politik berbanding jika 13 Adun Pas secara rasmi dan bertulis turut menyokongnya.
Tanpa bukti hitam putih sokongan Adun Pas itu, Sultan Selangor mungkin lebih mempertimbangkan diadakan pilihanraya negeri bagi mencari penyelesaian muktamad Menteri Besar Selangor.
Ditambah jika cadangan membubarkan DUN turut menjadi pertimbangan utama Khalid ketika mengadap Sultan, pilihanraya negeri mungkin menjadi penyelesaian paling logik untuk merungkai kekusutan yang sudah berlarutan sekian lama ini.
Perbalahan, tuduh-menuduh serta berbalas kenyataan berhubung isu Menteri Besar itu juga merebak ke dalam Kongres PKR yang diadakan semalam di Shah Alam. Beberapa perwakilan PKR mula mengungkit dan mendedahkan pelbagai perkara mengenai hubungan kedua-dua parti itu semasa pilihanraya umum lalu.
Cerita kecil hati, tak puas hati, sabotaj, tiada kerjasama dan sebagainya didedahkan satu persatu berdasarkan pengalaman yang dilalui.
Mengekori kekusutan isu Menteri Besar Selangor yang masih belum selesai dan saling berprasangka yang makin melebar itu pula ialah pilihanraya kecil DUN Pengkalan Kubur di Kelantan berikutan kematian Adunnya, Noor Zahidi Omar akibar kanser, baru-baru ini.
Walaupun dalam pilihanraya umum lalu, kerusi itu ditandingi oleh PKR dan calonnya tewas dengan kekurangan 1763 undi serta mengikut amalan biasa, ia akan kekal ditandingi oleh PKR tetapi Pas sudah pun meminta secara terbuka agar calon parti mereka pula diberi peluang.
Sayap Pemuda dan Wanita Pas Kelantan sudah pun bersuara agar calon Pas dibenarkan bertanding di kerusi tersebut berdasarkan keyakinan mempunyai lebih peluang untuk menang berbanding jika calon PKR yang bertanding.
Barangkali kerana marah disebabkan dua Adunnya di Selangor telah dicuri oleh PKR untuk menandatangani akaun bersumpah menyokong Dr Wan Azizah sebelum ini, maka Pas ingin membalas dendam dengan meminta kerusi Pengkalan Kubur ini.
Dengan merebaknya perbalahan yang masih belum selesai di Selangor ke Pengkalan Kubur pula, hubungan Pas dan PKR ini tiada ubahnya seperti suami isteri yang suka bergaduh sepanjang masa. Asal bercakap dan membuka mulut saja, pasti mengata antara satu sama lain, tidak kira di mana saja.
Walaupun ada juga pasangan suami isteri yang suka bergaduh ini memperolehi anak setiap tahun, tetapi yang selalunya ia akan berakhir dengan perpisahan. Pergaduhan secara umumnya tidak menambahkan kemesraan, sebaliknya akan menjarakkan lagi hubungan. (SH 24/08/2014)

0

0

votes
Article Rating
Kongsikan artikel ini


Kalau Pandu Kereta, Mesti Tahu Ke Mana Nak Dituju Dan Jangan Selalu U Turn

 Keputusan mengenai kemelut kerusi Menteri Besar Selangor dijangka akan diketahui dalam sehari dua ini. Sultan Selangor ketika ini dipercayai sedang mendapatkan pelbagai nasihat tentang keputusan terbaik yang bakal dilakukan oleh baginda sebelum dijangka menemui Khalid Ibrahim dan juga Dr Wan Azizah pada hari esok.
Khalid Ibrahim hari ini sudah pun mengesahkan beliau akan mengadap Sultan Selangor pada hari esok iaitu Selasa manakala Anwar Ibrahim pula membayangkan Dr Wan Azizah akan dipanggil mengadap selepas pertemuan Sultan Selangor dengan Menteri Besar itu.
Sama ada Sultan Selangor akan menerima perletakan jawatan Khalid, bersetuju dengan pembubaran DUN yang dijangka banyak pihak akan disyorkan oleh Menteri Besar, menerima Dr Wan Azizah sebagai Menteri Besar yang baru, mahukan PR mengemukakan calon lain atau apa saja, semuanya dijangka akan diketahui dalam sehari dua ini.
Tetapi ketika semua orang begitu teruja dan dan tertunggu-tunggu apakah yang bakal terjadi di Selangor ini, Pas hari ini sekali lagi membuat pusingan U dalam isu Menteri Besar ini.
Dalam mesyuaratnya hari ini, Pas memutuskan untuk menyerahkan sepenuhnya kepada kebijaksanaan Sultan Selangor dalam membuat keputusan, selain memaklumkan 13 Adunnya tidak akan menandatangani akaun bersumpah menyokong Dr Wan Azizah sebagai Menteri Besar yang baru.
Jika diimbas daripada awal, Pas sebenarnya sudah beberapa kali membuat pusingan U.
Pada mulanya Pas mahu Khalid terus dikekalkan sebagai Menteri Besar dengan hujah tiada sebarang pengkhianatan kepada rakyat yang telah dilakukannya selama mentadbir Selangor sejak lebih enam tahun yang lalu. Rakan gabungannya, PKR dan DAP yang telah bersetuju dengan pertukaran Khalid mulai pening dengan pendirian Pas itu.
Apatah lagi, Pas juga kemudiannya menangguh-nangguhkan tarikh mesyuarat daripada 10 Ogos kepada 13 Ogos, selepas itu kepada 17 Ogos pula.
Ketika itu berbagai jangkaan muncul. Ada yang meramalkan Pas akan terus kekal dengan pendiriannya menyokong Khalid dan memungkinkan terbentuknya kerajaan perpaduan antara UMNO, Pas dan Khalid di Selangor. Yang lain pula menjangkakan Pas akan akur dengan semangat kebersamaan bersama PKR dan DAP dalam PR yang selama ini banyak memberi manfaat kepada parti itu.
Msyuarat Pas pada 17 Ogos itu akhirnya memutuskan untuk menolak Khalid dan menerima Dr Wan Azizah sebagai penggantinya bersama pilihan calon kedua iaitu Azmin Ali. Pas juga menyatakan ikrar untuk terus komited bersama PR melawan UMNO dan BN serta menyediakan pilihan kerajaan alternatif yang meyakinkan untuk rakyat.
Pendirian Pas itu pada umumnya diterima baik oleh semua pihak, walaupun mungkin agak mengecewakan bagi UMNO yang mengharapkan bibit-bibit perpecahan akan terus merekah dalam PR.
Apabila Azmin Ali kemudiannya menolak pencalonan kerana akur dengan keputusan partinya yang hanya mencalonkan Dr Wan Azizah, mesyuarat Majlis Pimpinan PR akhirnya akur untuk menerima dan mencalonkan Dr Wan Azizah sahaja sebagai calon tunggal bagi menggantikan Khalid Ibrahim.
Sosek-sosek kekecewaan sesetengah pihak dalam Pas jelas kedengaran selepas itu sehingga ada yang menggelarkan wakil Pas yang hadir dalam mesyuarat Majlis Pimpinan PR itu sebagai “ayam daging” dan bukan lagi “ayam sabung” yang berani mempertahankan keputusan parti sendiri.
Walaupun Pas telah bersetuju menolak Khalid dan berikrar mahu kekal dalam PR, parti itu kemudiannya berdolak-dalik berhubung keperluan memberi sokongan secara hitam putih melalui akaun bersumpah kepada Dr Wan Azizah yang telah dipersetujui oleh Majlis Pimpinan PR pada petang 17 Ogos lalu dan memaklumkan perkara itu akan diputuskan dalam mesyuarat pada 25 Ogos.
Pas dalam mesyuaratnya hari ini, 25 Ogos akhirnya memutuskan tidak akan menandatangani akaun bersumpah itu dan menyerahkan sepenuhnya kepada kebijaksanaan Sultan Selangor membuat keputusan.
Walaupun Dr Wan Azizah sudah mempunyai sokongan majoriti 30 Adun, keputusan Pas hari ini jika difahami seperti memberi maksud bahawa meskipun tetap menolak Khalid Ibrahim tetapi juga tidak menerima Dr Wan Azizah. Pas seperti tetap mahukan nama Azmin dalam pertimbangan Sultan sebagaimana yang dikehendaki sebelum ini atau barangkali juga Pas mengharapkan Adunnya pula dipilih menjadi Menteri Besar.
Daripada menyokong Khalid, kemudian menolaknya bermakna Pas sudah membuat sekali pusingan U sebelum ini. Menerima Dr Wan Azizah sebagai calon pilihan bersama Azmin Ali tetapi berdolak-dalik untuk menandatangani akuan bersumpah semata-mata kerana tiada nama Azmin dicalonkan sedangkan Azmin sendiri secara sukarela menolaknya, bolehlah pula dianggap sebagai perbuatan mencari-cari simpang untuk membuat pusingan U.
Apabila hari ini Pas membuat pendirian menyerahkan sepenuhnya kepada Sultan Selangor membuat keputusan sambil tidak mahu menandatangani akaun bersumpah, sahlah Pas membuat pusingan U sekali lagi.
Bukankah lebih mudah jika sejak awal lagi Pas berpendirian menyerahkan saja pengganti Khalid ini kepada kebijaksanaan Sultan Selangor tanpa perlu sekejap menyokong Khalid, sekejap yang lain menolaknya, sekejap tidak mahu Dr Wan Azizah, sekejap setuju Dr Wan Azizah dan akhirnya menyerahkan pula kepada pertimbangan Sultan Selangor.
Persefahaman dan pendirian dalam perjuangan seharusnya seperti kita membawa kereta. Apabila kita mula menghidupkan enjin kereta, kita mesti tahu ke mana tujuannya. Setelah tahu tujuannya, teruskanlah perjalanan itu sehingga sampai ke matlamat yang mahu dituju.
Tidak perlu menoleh-menoleh mencari simpang dan membuat banyak pusingan U sedangkan tempat yang hendak dituju tidak berapa jauh di depan mata. Jika kerap menoleh-noleh memandang simpang dan membuat pusingan U, bukan saja membuatkan penumpang tidak senang, malah juga melambatkan perjalanan.
Kiranya Pas sudah memutuskan untuk terus kekal bersama PR dan menjadi alternatif kepada UMNO dan BN terutamanya dalam menghadapi pilihanraya umum akan datang, matlamat ke arah itu hendaklah kukuh dan muktamad. Tidak perlu ragu-ragu. Bagaimana Pas menyatakan ingin terus bersama PR tetapi enggan mematuhi keputusan mesyuarat PR sendiri.
Kekerapan membuat pusingan U bukan saja melambatkan perjalanan, malah juga berisiko terlibat dalam kemalangan yang akhirnya memungkinkan langsung tidak sampai ke destinasi yang mahu dituju. (SH 25/08/2014)

0

0

votes
Article Rating
Kongsikan artikel ini


Yang Penting Khalid Akhirnya Letak Jawatan, Tiada Pilihanraya Dan MB Tetap Dari PR

 Dalam episod yang semakin menuju jalan ke penghujungnya, Khalid Ibrahim akhirnya akur untuk meletakkan jawatan. Setelah sedar majoriti tidak lagi memihak kepadanya, beliau akhirnya menyerahkan surat perletakan jawatan sebagai Menteri Besar kepada Sultan Selangor, petang tadi.
Bagaimanapun baginda menangguhkan untuk menerima perletakan jawatan Khalid itu sehingga penggantinya dilantik.
Dalam memutuskan pengganti Khalid Ibrahim pula, Sultan Selangor akhirnya menitahkan agar setiap parti dalam PR iaitu Pas, PKR dan DAP mengemukakan dua nama untuk dicadangkan sebagai Menteri Besar yang baru. Baginda sebenarnya tidak menolak nama Dr Wan Azizah secara mutlak, cuma hanya mahukan lebih daripada satu nama dikemukakan bagi memudahkan membuat pilihan.
Melalui keputusan meminta setiap parti mengemukakan dua nama ini juga bermakna tiada pilihanraya negeri akan diadakan di negeri Selangor. Baginda nampaknya amat memahami tentang tiada keperluannya mengadakan pilihanraya negeri serta mahu menyerahkan kembali kerusi Menteri Besar ini kepada PR yang memperolehi majoriti sokongan Adun dalam pilihanraya lalu.
Yang penting di sini, selain Khalid akhirnya akur untuk meletakkan jawatan, tiada pilihanraya negeri akan diadakan dan PR mendapat kembali kerusi Menteri Besar Selangor yang bagaikan terlepas daripada genggamannya sejak Khalid diisytiharkan sebagai Adun Bebas.
Dengan titah Sultan Selangor yang mahukan setiap parti mengemukakan dua nama, terserahlah kepada Pas, PKR dan DAP menentukan pilihan mereka.
Jika dikira daripada keputusan sebelum ini, PKR dan DAP tentulah akan meletakkan nama Dr Wan Azizah sebagai pilihan pertama. Pilihan kedua pula mungkin Azmin Ali atau lain-lain Adun yang difikirkan sesuai kerana tiada kata putus mengenai pilihan kedua itu.
Pas pula, jika diambil kita keputusan mesyuarat pada 17 Ogos lalu, sudah tentulah parti itu akan mencalonkan Dr Wan Azizah sebagai pilihan pertama dan Azmin sebagai pilihan kedua.
Tetapi jika diambil kira tindakan U turn yang dibuat dalam mesyuarat AJK Pas semalam yang menyerahkan sepenuhnya kepada kebijaksanaan Sultan Selangor dalam membuat pilihan, pilihan Pas kini sudah jadi terbuka.
Pas kini boleh mencalonkan Dr Wan Azizah sebagai pilihan pertama dan Azmin sebagai pilihan kedua atau boleh juga meletakkan Azmin sebagai pilihan pertama dan Dr Wan Azizah sebagai pilihan kedua.
Pas juga boleh meletakkan Dr Wan Azizah sebagai pilihan pertama dan mana-mana Adun Pas sebagai pilihan kedua atau Azmin sebagai pilihan pertama dan mana-mana Adun Pas sebagai pilihan kedua.
Jika Pas sampai hati, mereka juga boleh mencalonkan mana-mana Adun Pas sebagai pilihan pertama dan kedua dan mengenepikan sama-sekali menamakan calon daripada PKR tetapi jika tindakan itu dibuat ia tentunya bermakna Pas secara nyata memungkiri janjinya sendiri sebelum ini yang menyatakan tidak akan menuntut jawatan tersebut daripada PKR.
Namun, melihat beberapa U turn yang dibuat oleh Pas sebelum ini, tidak mustahil parti itu sekali lagi melakukannya. Kata orang yang biasa bergelumang dalam dunia politik, semua boleh jadi dan serba mungkin dalam dunia politik ini, lebih-lebih lagi yang melibatkan perebutan kuasa dan ia tidak mengira sama ada Islam atau pun bukan Islam.
Bagaimanapun, apa yang nyatanya dengan tindakan Sultan Selangor meminta setiap parti menghantar dua nama, ia adalah ujian kepada kesepakatan dan semangat berpegang pada janji antara parti-parti dalam PR. Siapa yang bakal dipilih oleh Sultan nanti memanglah menjadi hak baginda tetapi ia juga akan menyerlahkan sejauh mana kesepakatan dan bersatu hatinya Pas, PKR dan DAP dalam mengemukakan nama calon Menteri Besar ini kepada baginda.
Apakah Pas, PKR dan DAP akan bersatu hati memilih Adun yang sama sebagai pilihan pertama dan kedua atau nama-nama yang dikemukakan nanti menjadi caca-marba? (SH 26/08/2014)

0

0

votes
Article Rating
Kongsikan artikel ini


Apakah PKR dan DAP Derhaka Kepada Sultan?

 Tindakan PKR dan DAP mengumumkan secara bersama keputusan parti itu yang bertegas hanya mencalonkan Dr Wan Azizah Wan Ismail sebagai bakal Menteri Besar Selangor secara umumnya menimbulkan dua tanggapan umum. Pertama, mengenai PKR dan DAP yang dianggap biadap serta derhaka kepada titah Sultan Selangor yang mahukan lebih dua nama dan yang kedua, ia menunjukkan Pas sudah mula ditinggalkan dalam gabungan PR dan apakah nasib parti itu seterusnya?
Mengenai persoalan pertama, apakah benar PKR dan DAP biadap dan derhaka?
Walaupun PKR dan DAP mewajarkan tindakan mereka mencalonkan hanya nama Dr Wan Azizah dengan mengepilkan salinan surat daripada istana mengenai proses perlantikan Khalid Ibrahim pada 2013 di mana ketika itu Sultan meminta dikemukakan empat nama tetapi tetap setuju dengan pemilihan Khalid walaupun hanya satu nama yang dipersembahkan.
Maka, berdasarkan konvensi itu serta hakikat bahawa Dr Wan Azizah sudah mempunyai sokongan majorit 30 Adun, maka PKR dan DAP mengekalkan hanya nama Presiden PKR itu saja, meskipun Sultan Selangor menitahkan agar setiap prti mengemukakan dua nama bagi pertimgangan baginda.
Dari segi politik adu-domba, tentu saja tindakan PKR dan DAP itu boleh ditafsirkan sebagai biadap dan derhaka kepada Sultan tetapi berdasarkan undang-undang dan perlembagaan, Sultan juga tertakluk untuk mempersetujui mana-mana nama yang dipersembahkan oleh kumpulan yang memperolehi sokongan majoriti.
Baik dalam pemilihan Perdana Menteri atau Menteri Besar di negeri-negeri lain pun, biasanya hanya satu nama saja yang dikemukakan. Tidak pernah dua nama sekaligus dibawa untuk pertimbangan Sultan atau Raja sebelum ini untuk dipertimbangkan sebagai Menteri Besar.
Memang ada kes seperti di Perlis, Raja tidak bersetuju dengan Shahidan terus dipilih sebagai Menteri Besar dan di Terengganu pula, Sultan tidak setuju dengan Idrus Jusoh sebelum ini. Tetapi nama baru iaitu, Isa Sabu di Perlis dan Ahmad Said di Terengganu, hanya dikemukakan setelah sah adanya penolakan daripada istana. Shahidan dan Idris tersingkir hanyalah kerana UMNO pula tidak berani bertegas mempertahankan pendirian asalnya.
Bagaimanapun, UMNO pernah juga bertegas dalam dalam hal ini. Di Negeri Sembilan misalnya, Isa Samad pernah ditolak oleh Yang Dipertuan Negeri sebagai Menteri Besar tetapi ketika itu Tun Ghafar Baba segera menemui istana dan mempertahankan pencalonan Isa sambil mengingatkan bahawa dalam sistem Raja Berperlembagaan, nama yang dikemukakan oleh UMNO dan BN yang sudah memiliki majoriti tidak boleh ditolak sama-sekali.
Akhirnya Isa Samad berjaya menjadi Menteri Besar selama lebih 22 tahun di Negeri Sembilan.
Soal sama ada tindakan PKR dan DAP ini biadap atau derhaka kepada Sultan atau tidak, ia sebenarnya hanyalah persepsi saja. Teti mencalonkan hanya satu nama bukanlah asing dan diluar amalan sebelum ini. Oleh kerana nama Dr Wan Azizah sudah dikemukakan oleh pihak yang mempunyai sokongan majoriti, terserahlah kepada Sultan sama ada mahu menerima atau menolaknya.
Jika Sultan menolaknya, mereka boleh memilih untuk mencalonkan nama lain atau bertindak tegas sepertimana yang pernah dilakukan oleh Tun Ghafar itu.
Dalam masa yang sama, Sultan juga secara konvensinya tidak boleh menerima nama lain yang bukan dicadangkan oleh pihak yang mempunyai majoriti kerana boleh ditafsirkan bertentangan dengan prinsip Raja Berperlembagaan yang diamalkan selama ini iaitu calon Menteri Besar mestilah dipilih melalui nama yang dikemukakan oleh pihak yang mempunyai majoriti.
Kiranya Sultan memilih Adun Pas pula sebagai Menteri Besar tetapi tidak mendapat persetujuan PKR dan DAP yang mempunyai majoriti, ia mungkin pula berhadapan dengan usul undi tidak percaya dalam DUN yang selewat-lewatnya akan diadakan November ini. Jika itu berlaku, pertukaran Menteri Besar terpaksa dilakukan sekali lagi.
Mengenai persoalan kedua pula, PKR dan DAP nampaknya sengaja meninggalkan Pas dalam membuat ketetapan mengenai isu ini untuk melihat apakah pendirian parti itu seterusnya. Jika Pas turut mencalonkan Dr Wan Azizah sebagai pilihan pertama bersama nama lain sebagai pilihan kedua, ia bermakna Pas juga telah bersetuju dengan pemilihan Presiden PKR itu sebagai Menteri Besar Selangor yang baru.
Kiranya itu pencalonan yang akan dibuat oleh Pas, ia secara langsung memudahkan Sultan membuat pilihan kerana secara logiknya ketiga-tiga parti mahukan Dr Wan Azizah.
Tetapi jika Pas membuat ketetapan lain daripada itu, bukan saja Pas berisiko diketepikan dalam susunan Exco kerajaan negeri, bahkan juga mungkin ditendang daripada PR jika akhirnya Sultan akur dengan calon pilihan PKR dan DAP yang jelas memiliki sokongan majoriti itu.
Pas memang nampak tersepit dalam keadaan ini. Menolak mencalonkan Dr Wan Azizah amat mengundang bahaya kepada masa depan parti itu iaitu mungkin dikeluarkan daripada PR dan akan kehilangan banyak kerusi dalam pilihanraya akan datang. Husam Musa sudah mengingatkan sebelum ini bahawa tindakan yang boleh menyebabkan Pas terkeluar daripada gabungan bersama PKR dan DAP akan menyebabkan perjalanan parti itu berundur selama 30 tahun ke belakang.
Jika Pas akur pula mencalonkan Dr Wan Azizah, meskipun ianya memudahkan lagi penyelelesaian kemelut ini sedangkan sebelum ini berdolak-dalik dengan terakhir menyerahkan kepada kebijaksanaan Sultan, maka sekali lagilah Pas membuat U turn.
Sesuai dengan amalan demokrasi dan prinsip Raja Berperlembagaan, penyelesaian terbaik ialah dengan menghormati pilihan majoriti atau serahkan kembali mandat kepada rakyat membuat penentuan. Amatlah tidak kena ketika penyerahan mandat semula kepada rakyat tidak mahu dilakukan, suara majoriti juga tidak mahu dihormati. (SH 27/08/2014)

0

0

votes
Article Rating
Kongsikan artikel ini


Apa Kata Pas Calonkan Dr Wan Azizah, Balasannya PKR Pula Serah Pengkalan Kubor

 Perbalahan Pas dengan PKR mengenai calon Menteri Besar Selangor masih lagi berlarutan. Sementara isu yang sama melibatkan PKR dengan DAP sudah pun selesai dengan kata putus kedua-dua parti hanya mencalonkan nama Dr Wan Azizah Wan Ismail saja, Pas masih lagi berpusing-pusing keputusannya.
Setiap kali bermesyuarat, hasilnya hanya membuahkan keputusan yang berbeza-beza.
Sehingga 3 September ini iaitu tarikh akhir yang diberikan oleh Istana Selangor, siapa calon yang bakal dinamakan oleh Pas seperti belum pasti dan masih kabur lagi.
Hari ini, di ketika Anwar Ibrahim sendiri meminta Pas mematuhi keputusan mesyuarat Majlis Pimpinan PR pada 17 Ogos lalu yang menyetujui hanya satu nama dikemukakan kepada Sultan Selangor, Setiausaha Agung Pas, Mustaffa Ali bertegas mengatakan dua nama akan dikemukakan oleh parti itu untuk mengelakkan Sultan Selangor seperti dipaksa memilih hanya satu nama saja.
Setiausaha Agung PKR, Saifuddin Nasution pula segara membalas, kenapa baru sekarang Pas memikirkan soal memaksa ini sedangkan ketika bersetuju menghantar hanya nama Khalid Ibrahim saja kepada Sultan Selangor selepas pilihanraya umum 2013 lalu, Pas tidak pula memikirkan perkara yang sama.
Sementara Pas menyatakan ia masih mah kekal dalam PR, dalam masa yang sama, ia juga tetap tidak setuju hanya satu nama dikemukakan kepada Sultan Selangor dan tetap mahukan dua nama.
Siapakah dua nama itu? Apakah Dr Wan Azizah masih menjadi pilihan Pas? Dan jika Presiden PKR itu masih merupakan pilihan pertama, siapa calon kedua pilihan Pas juga masih lagi misteri. Apakah Azmin Ali yang sudah menolak pencalonan sebelum ini akan dikemukakan sekali lagi atau Pas akan menamakan Adun PKR yang lain sebagai pilihan kedua?
Selain dilihat seperti tidak sekata dengan PKR dan DAP dalam pencalonan Menteri Besar Selangor, Pas juga cuba menyiku PKR dalam isu penentuan calon pilihanraya kecil Pengkalan Kubor yang bakal diadakan tidak lama lagi dengan secara terbuka menyatakan hasrat mahu bertanding di kerusi itu.
Alasan Pas ialah jika calon parti mereka diletakkan di kerusi itu, harapan untuk menang jauh lebih cerah lagi, selain mengatakan kerusi Pengkalan Kubor itu sebenarnya hanya dipinjamkan saja kepada PKR sebelum ini.
PKR pula dalam masa yang sama tetap berkeras mahu bertanding di Pengkalan Kubor atas alasan mereka yang bertanding dalam pilihanraya lalu, walaupun menyedari kekalahan 1763 undi bukanlah sesuatu yang mudah untuk berhadapan dengan UMNO dalam sebuah pilihanraya kecil yang tentu saja sarat dengan pelbagai pemberian, serangan serta jentera pilihanraya pihak lawan.
Tinjauan rambang dengan beberapa pihak juga mengakui, walaupun dalam pilihanraya umum lalu, PKR yang bertanding di kerusi itu, tetapi dalam pilihahraya kecil ini harapan untuk menang lebih terbuka jika Pas yang meletakkan calon untuk berhadapan dengan UMNO berbanding dengan PKR.
Ada dakwaan lain mengatakan, ahli PKR yang berdaftar juga hanya ratusan orang saja jumlahnya di Pengkalan Kubor dan untuk menubuhkan jentera pilihanraya saja akan menimbulkan masalah jika tanpa bantuan atau sokongan daripada Pas yang mempunyai ahli dan penyokong lebih ramai.
Meskipun PKR yang bertanding di Pengkalan Kubor dalam pilihanraya lalu dan tindakan menyerahkan kepada Pas pula untuk meletakkan calon seperti PKR beralah dengan Pas, namun demi untuk mencapai kemenangan dan merampas kerusi tersebut daripada UMNO, ia dikira pertimbangan yang munasabah.
Apatah lagi kebetulan penentuan calon Pengkalan Kubor ini berlaku ketika isu Menteri Besar Selangor masih belum selesai, apa salahnya jika PKR dan Pas dapat mencapai persetujuan menang-menang dalam kedua-dua isu ini iaitu dengan PKR meminta Pas hanya mencalonkan satu nama saja iaitu Dr Wan Azizah sebagai pengganti Khalid Ibrahim dan sebagai imbalannya, PKR menyerahkan kerusi Pengkalan Kubor kepada Pas untuk meletakkan calonnya.
Daripada membiarkan isu Menteri Besar Selangor ini terus berlarutan dan menimbulkan ketidak-tentuan, apa salahnya jika kedua parti itu segera mencapai kata sepakat mengenai situasi menang-menang ini. Akhirnya PKR dapat ketusi Menteri Besar Selangor dan Pas pula dapat kerusi Pengkalan Kubor.
Ini mungkin pilihan yang bukan saja boleh menyejukkan semula hati Pas dan PKR yang menaik suhunya ketika ini, tetapi juga untuk menjamin Pakatan Rakyat terus segar dan bernyawa untuk menghadapi pilihanraya akan datang. (SH 29/08/2014)

0

0

votes
Article Rating
Kongsikan artikel ini


Kalau Hantar 1 Nama Dianggap Biadap, Tidakkah Beri 3 Nama Seperti Perli Sultan Pula?

 Kemelut Menteri Besar Selangor terus membuatkan Pas jadi kalut dan caca-marba. Bukan saja perbalahan antara golongan ulama dan profesional makin ketara, bahkan Pas juga terus berpusing-pusing pendiriannya mengenai calon yang harus dinamakan untuk menggantikan Khalid Ibrahim.
PKR yang sepatutnya berpecah dengan isu ini tetapi berjaya membendungnya sehingga akhirnya Khalid Ibrahim tinggal keseorangan dan akur untuk berundur, sebaliknya Pas pula yang semakin melebar rekahan perpecahannya.
Jika sebelum ini Pas mahu Khalid dikekalkan, kemudian setuju pula Khalid digantikan dengan dua nama iaitu Dr Wan Azizah Wan Ismail dan Azmin Ali, selepas itu mahu menyerahkan kepada Sultan pula berdasarkan kebijaksanaan istana membuat pilihan, yang terbaru ini Pas mahu menghantar tiga nama pula.
Selepas pulang daripada luar negara baru-baru ini, Sultan Selangor pada dasarnya sudah bersetuju dengan penggantian Menteri Besar apabila menerima perletakan jawatan Khalid, tetapi menangguhkannya sehingga pemegang jawatan baru itu dilantik.
Sehubungan itu, baginda telah menitahkan agar setiap parti dalam PR iaitu PKR, Pas dan DAP menghantar dua nama bagi memudahkan baginda membuat pilihan.
PKR dan DAP bagaimanapun bertegas hanya mencalonkan satu nama saja iaitu Dr Wan Azizah sebagai calon tunggal, bukan saja berdasarkan amalan yang dilakukan di Selangor pada tahun 2013 tetapi juga kerana menjadi kebiasaan dilakukan di mana-mana negeri sebelum ini.
Tindakan PKR dan DAP itu bagaimanapun diselar dan dikecam oleh banyak pihak sebagai perbuatan biadap dan derhaka kepada titah Sultan. Ada pula yang berkata, apa agenda kedua-dua parti itu berkeras mahukan hanya Dr Wan Azizah sebagai Menteri Besar Selangor?
Yang lain pula bertanya, kenapa susah sangat PKR dan DAP memberi lebih daripada dua nama sebagaimana yang dikehendaki oleh Sultan?
Sebagaimana yang disebut dalam blog ini semalam, mencalonkan hanya satu nama tidak seharusnya dianggap perbuatan biadap atau derhaka kerana berdasarkan konvensi serta tafsiran undang-undang yang bersandarkan amalan demokrasi berparlimen dan Raja Berperlembagaan, pihak yang mendapat majoriti hanya perlu mencalonkan satu nama saja.
Pas yang masih belum membuat pendirian mengenai siapa yang mahu dicalonkan, bagaimanapun sekali lagi membuat parti itu menjadi bahan perbualan ramai apabila Setiausaha Agungnya, Mustaffa Ali memberitahu malam tadi bahawa parti itu akan mencalonkan tiga nama yang akan dihantar kepada istana sebelum 3 September ini.
Namun demikian, katanya, ketiga-tiga nama itu adalah daripada PKR dan bukannya daripada Pas kerana masih berpegang kepada persetujuan sebelum ini bahawa jawatan Menteri Besar Selangor adalah milik PKR.
Daripada Sultan Selangor hanya meminta dua nama, Pas sebaliknya begitu pemurah sehingga mahu mencalonkan tiga nama pula.
Jika PKR dan DAP yang tidak mahu memberi dua nama serta bertegas dengan satu nama saja dianggap oleh banyak pihak sebagai biadap dan derhaka kepada Sultan, tidakkah memberi tiga nama ini semacam Pas sedang menyindir baginda pula?
Kalau Sultan dan minta dua nama, beri sajalah dua. Bukankah itu tanda taat dan patuh kepada titah baginda?
Mengapa perlu sampai tiga nama?
Susah sangatkah mencalonkan dua nama saja sebagaimana yang diminta? (SH 28/08/2014)

0

0

votes
Article Rating
Kongsikan artikel ini


Peringatan Untuk Najib – Lebih Separuh Sentimen Ahli UMNO Sokong Mahathir

 Meskipun tindakan Mahathir Mohamad menarik balik sokongannya merupakan pukulan paling berbisa kepada Najib Razak sepanjang lebih lima tahun pemerintahannya, Perdana Menteri masih lagi memikir-memikir apa langkah yang mahu diambil seterusnya.
Sambil enggan mengulas panjang mengenai beberapa kritikan Mahathir terhadapnya, Najib hanya menyatakan pemimpin UMNO menyokong barisan kepimpinan sedia ada, di samping menghormati Mahathir sebagai seorang negawaran kanan negara. Ia seolah-olah memberi maksud bahawa Najib tidak peduli dengan sebarang teguran selagi pimpinan UMNO bersama dengannya.
Beliau juga belum pasti sama ada akan menemui Mahathir secara peribadi atau tidak, sebaliknya hanya menyatakan tidak menolak kemungkinan akan berbuat demikian.
Tambah Najib lagi, “apa-apa kemungkinan boleh berlaku, tetapi kita anggap ini sebagai masalah dalaman parti dan harap dapat menguruskannya dengan sebaik-sebaiknya”.
Reaksi Najib ini muncul setelah beliau dilaporkan memanggil Ketua-Ketua UMNO ke kediamannya untuk mendapatkan sokongan dan sebagai percubaan terus meminggirkan Mahathir yang mula tidak sehaluan dengannya.
Selain beberapa pemimpin kanan UMNO sebelum ini sudah menyatakan sokongan terbuka kepada Najib, bekas Timbalan Perdana Menteri, Musa Hitam juga turut bersuara dengan menyatakan Mahathir sebenarnya tidak akan duduk diam sehingga seorang Perdana Menteri yang benar-benar sehaluan atau “klon Mahathir” muncul mentadbir negara ini.
Mengimbas kembali pertelingkahan Mahathir dengan beliau, Anwar Ibrahim dan Abdullah Badawi yang semuanya berakhir dengan penyingkiran, Musa Hitam juga percaya episod Mahathir dengan Najib ini menjurus kepada pengakhiran cerita yang sama.
Bagaimanapun jika Najib memandang ringan teguran Mahathir dengan berbangga sokongan bulat daripada pimpinan UMNO yang diterimanya tidak mungkin menggugat kedudukannya, beliau mungkin silap kali ini. Memang benar, mereka yang bergelar pimpinan utama di peringkat bahagian menyokongnya tetapi sentimen ahli adalah sebaliknya.
Memandangkan teguran-teguran Mahathir berkaitan ISA, Ordinan Darurat, masalah ekonomi, kaum, agama dan sebagainya adalah juga keresahan majoriti ahli UMNO peringkat bawahan dan pertengahan terhadap kepimpinan Najib yang boleh didengari di mana-mana, tidak dapat dinafikan apa yang dilakukan oleh bekas Perdana Menteri ini bakal menghakis lagi sokongan arus bawah terhadap Perdana Menteri.
Harus diakui majoriti ahli UMNO tidak setuju dengan penghapusan ISA kerana ia dianggap seperti kerajaan membuang senjatanya sendiri manakala meniadakan Ordinan Darurat pula menjadikan penjenayah bebas berkeliaran. Kelemahan Najib dalam menguruskan isu berkaitan kaum dan agama sehingga timbul beberapa ketegangan turut merimaskan kebanyakan ahli UMNO dan mereka kini merindui semula ketegasan Mahathir sepanjang 22 tahun memerintah negara sebelum ini.
Selama ini, mungkin sudah banyak perkara itu cuba diluahkan, sama ada dalam mesyuarat cawangan atau bahagian tetapi ianya tidak diendahkan kerana keinginan pimpinan bahagian memperlihatkan sokongan yang padu kepada Perdana Menteri. Tetapi apabila Mahathir menyuarakannya, semangat ahli bawahan kini melonjak kerana suara mereka yang selama ini terperam di bawah sudah mulai sampai ke telinga Putrajaya.
Sudah tentu yang mendapat keuntungan ialah Mahathir. Masalah yang dibangkitksn Mahathir dalam tegurannya kepada Najib juga sebenarnya bukanlah masalah dalaman UMNO tetapi berkaitan cara menguruskan negara. Walaupun menjadi kesukaan Najib menangguhkan penyelesaian masalah dengan menyapunya ke bawah karpet dan menjadikan permukaan seolah-olah bersih, beliau tidak harus lagi sekadar diam dengan teguran Mahathir ini.
Teguran Mahathir memperlihatkan semua masalah yang berlaku sekarang adalah berpunca daripada kelemahan kepimpinan Najib yang secara umumnya menjadikan beliau tidak layak lagi mentadbir negara ini. Tafsiran daripada tindakan Mahathir ialah Jika Najib terus dengan gayanya sekarang memimpin negara ini, lebih banyak masalah dan kemusnahan akan berlaku.
Oleh itu, Najib mesti menyatakan sama ada beliau sedia berubah sebagaimana yang dikehendaki oleh Mahathir dan dituntut oleh majoriti ahli UMNO itu. Jika sedia untuk berubah, bersedialah untuk bertemu dan mendengar rungutan seorang ‘bapa’ serta kemudian mencari persefahaman dengannya.
Jika dengan mula mengumpul Ketua-Ketua UMNO dan meminta sokongan pelbagai pihak sebagai isyarat Najib sedia untuk “berperang” dengan Mahathir dan tidak mahu mendengar sebarang teguran lagi, beliau juga harus lebih berani dengan tampil secara terbuka menyanggah hujah-hujah bekas Perdana Menteri itu sebagaimana yang pernah dilakukan oleh Abdullah Badawi dahulu.
Tetapi sebelum itu haruslah juga disedari bahawa bergaduh adalah kegemaran Mahathir kerana ianya adalah terapi yang sering menjadikan beliau lebih sihat, aktif dan bertenaga. (SH 30/08/2014)

0

0

votes
Article Rating
Kongsikan artikel ini


KJ Ketua Yang Gagal, Kemelut Pemuda UMNO Pahang Makin Panas

 Musim mesyuarat perwakilan peringkat bahagian yang sedang berlangsung sekarang menyaksikan masalah yang melanda Pemuda UMNO Negeri Pahang masih berpanjangan tanpa penyelesaian. Pemuda UMNO Malaysia yang sepatutnya memainkan peranan menyelesaikan isu ini masih berdiam diri dan berpeluk tubuh tanpa sebarang usaha yang meyakinkan mahu menyelesaikan isu tersebut.
Walaupun Pemuda UMNO Malaysia yang dipimpin oleh Khairy Jamaluddin menyedari bahawa kemelut ini mungkin menjejaskan nama baik Perdana Manteri, Najib Razak yang tapak politiknya adalah Pahang tetapi mereka masih berdiam diri untuk mendamaikan isu yang sudah lama berlarutan ini.
Jika dulu Kumpulan 11 yang dianggotai oleh 11 Ketua-ketua Pemuda Bahagian hanya memprotes perlantikan Ketua Pemuda UMNO negeri, Shahruddin Ahmad yang dilantik oleh KJ melalui sidang akhbar dan pertemuan sesama mereka saja, namun kini ianya sudah dibawa ke peringkat akar umbi pula.
Beberapa Pemuda UMNO bahagian yang sudah mengadakan mesyuarat perwakilannya sehingga semalam meluluskan usul sebulat suara hilang kepercayaan serta menolak perlantikan Shahrudin yang dibuat oleh KJ itu. Antara bahagian yang meluluskan usul itu ialah Temerloh, Paya Besar, Indera Mahkota, Kuantan, Raub manakala mesyuarat Pemuda Pekan yang tidak dihadiri oleh Shahrudin turut meluluskan usul yang sama.
Pemuda bahagian Bera dan Kuala Krau pula mempertikaikan Pemuda UMNO negeri kerana gagal mengadakan mesyuaratnya sejak hampir setahun yang lalu manakala Ketua Pemuda Cameron Highland mengambil pendirian tidak mahu menghadiri mesyuarat dan memboikotnya selagi kemelut ini tidak diselesaikan.
Selain mengemukakan usul menolak perlantikan dan hilang kepercayaan kepada Ketua Pemuda negeri serta menuntut Pemuda UMNO Malaysia turun padang menyelesailan isu ini, terdapat juga Pemuda UMNO bahagian yang meluluskan usul hilang kepercayaan kepada KJ sendiri sepertimana yang diluluskan oleh Pemuda Indera Mahkota.
Yang lebih menarik dan merupakan tamparan kepada KJ ialah mesyuarat Pemuda Pekan yang dipimpin oleh Shahruddin Ahmad, Ketua Pemuda Pahang yang dipertikaikan itu, turut juga meluluskan usul menolak kepimpinannya. Shahruddin bagaimanapun tidak hadir dalam mesyuarat yang meluluskan usul itu secara sebulat suara.
Dalam masa yang sama, semua Pemuda UMNO Bahagian di Pahang, kecuali Bentong dan Lipis, turut memuntut pembelaan dan mempersoalkan kesalahan teknikal dan penggantungan yang dikenakan terhadap Ketua Pemuda Indera Mahkota, Mohamad Faiz Hashim dan Ketua Pemuda Maran, Saiful Anuar Mokhtar tanpa sebab yang kukuh kecuali hanya disebabkan kelantangan mempertikaikan kepimpinan KJ.
Dengan senario yang berlaku dalam mesyuarat Pemuda UMNO Pahang ini, bukan saja kemelutnya berterusan tanpa ada usaha di peringkat pimpinan Pemuda Malaysia mencari jalan penyelesaian, bahkan juga memperlihatkan kegagalan KJ sebagai ketua menangani masalah yang timbul.
Sejak hampir setahun lalu, meskipun menyedari ada bantahan daripada kumpulan majoriti terhadap Ketua Pemuda Negeri yang dilantiknya dan Pemuda negeri Pahang sendiri gagal mengadakan mesyuarat serta menubuhkan jawatankuasanya, KJ hanya berdiam diri dan membiarkan saja masalah itu terus berlaku.
Malah sebagai usaha menakut-nakutkan dan memberi amaran, dua Ketua Pemuda bahagian telah digantung keahlian tanpa diberitahu apa kesalahan mereka, tanpa bela diri dan tanpa sebarang perbicaraan.
Kegagalan menangani masalah yang melanda Pemuda UMNO Pahang yang kini sudah menjadi topik yang semakin merata di peringkat akar umbi negeri itu, apa pun helah dan alasan daripada mencari penyelesaian mengenainya, adalah satu lagi bukti kegagalan KJ sebagai Ketua Pemuda UMNO Malaysia.
Bersama deretan isu lain yang sudah banyak diperkatakan sebelum ini, KJ adalah pemimpin yang gagal sebenarnya. (SH 01/09/2014)

0

0

votes
Article Rating
Kongsikan artikel ini


Jangan Susah Hati Lagi – Kalau Bukan Wan Azizah, Azminlah MB Selangor Yang Baru

 Esok 3hb September adalah tarikh akhir bagi PKR, DAP dan Pas mengemukakan nama-nama calon bagi mengisi jawatan Menteri Besar Selangor menggantikan Khalid Ibrahim yang perletakan jawatannya ditangguhkan buat sementara waktu oleh Sultan Selangor pada minggu lalu.
Ketika Khalid menyerahkan surat perletakan jawatannnya, Sultan Selangor menangguhkan untuk menerimanya sehingga pengganti yang baru dilantik.
Sultan Selangor ketika itu telah meminta parti-parti gabungan dalam PR iaitu PKR, DAP dan Pas agar mengemukakan lebih daripada dua daripada setiap parti bagi memudahkan baginda membuat pilihan.
PKR dan DAP bagaimanapun bertegas untuk mengemukakan hanya satu nama iaitu Dr Wan Azizah Wan Ismail sebagai calon Menteri Besar sebagaimana yang dipersetujui dalam mesyuarat Majlis Pimpinan PR. Pas pula, sebagaimana dipetik daripada kenyataan Setiausaha Agungnya, Mustaffa Ali bahawa parti itu akan menghantar dua nama sebagaimana yang telah dipersetujui dalam mesyuaratnya pada 17 Ogos lalu.
Nama-mana tersebut ialah Dr Wan Azizah dan Azmin Ali. Ini bermakna Pas tidak akur dengan keputusan mesyuarat Majlis Pimpinan PR, sebaliknya mahu mematuhi keputusan mesyuaratnya sendiri.
Kiranya tiada perubahan menjelang tarikh tutupnya esok, bermakna akan ada dua nama yang menjadi pertimbangan Sultan Selangor untuk dipilih sebagai Menteri Besar. PKR dan DAP pula sudah pun menghantar nama Dr Wan Azizah kepada Istana Selangor lebih awal daripada tarikh tutup 3hb September itu.
Walaupun pendirian Pas ini tidak disenangi oleh PKR dan DAP yang turut mahukan parti itu mengemukakan satu nama saja, tetapi sekurang-kurangnya penyelesaian kepada kemelut ini sudah ada menuju jalan penyelesaiannya. PKR dan DAP terima sajalah pendirian Pas itu dengan lapang dada walaupun mungkin terasa sakit di hati kerana tidak mahu sehati sejiwa dan selenggang sehayun dengan mereka.
Dengan hanya dua nama yang ada dalam pertimbangan Sultan Selangor, kalau bukan Dr Wan Azizah, tentulah Azmin yang menjadi pilihan baginda. Tidak mungkin baginda memilih nama lain selain daripada itu atau nama yang tidak dikemukakan oleh mana-mana pihak.
Oleh kerana isu ini sudah berlarutan begitu lama, rasanya eloklah PKR dan PR berlapang dada saja siapa yang bakal dipilih oleh Sultan nanti.
Kalau Dr Wan Azizah yang dipilih, bersyukurlah. Kalau Azmin pula yang dipilih, bersyukurlah juga kerana calonnya masih daripada PKR.
Walaupun wujud pelbagai tafsiran mengenai kuasa Sultan serta sistem Raja Berperlembagaan sebelum ini serta Azmin juga sudah menolak pencalonan yang dibuat oleh Pas, sudah tentulah Azmin tidak mampu berbuat apa-apa jika akhirnya nama beliau yang dipilih oleh baginda.
Beliau kena akur dengan kehendak Sultan dan PR juga harus patuh dengannya. Tidak perlu memanjangkan lagi isu ini selepas pilihan dibuat oleh Sultan. Lagi pula rakyat Selangor juga mahu melupakan isu ini dan mahukan PR terus memandang ke hadapan sebagaimana mandat yang diberikan dalam pilihanraya umum lalu.
Apa yang rakyat mahukan ialah PR terus memberi khidmat yang terbaik dan menunaikan sebaik mungkin janji-janji yang dibuat dahulu. Itulah yang harus menjadi keutamaan PR sebaik saja Menteri Besar baru dilantik nanti. (SH 02/09/2014)

0

0

votes
Article Rating
Kongsikan artikel ini


Ini Sudah Korner Baring Namanya!!

 Kali ini bukan U turn lagi, tapi sudah korner baring – barangkali ini ungkapan yang paling sesuai ditujukan kepada Pas dalam tindakan terbarunya berhubung isu pencalonan Menteri Besar Selangor.
Setelah beberapa kali membuat U turn dan pendirian tidak tetap, kali ini Pas terus menimbulkan keributan dan ketegangan dengan pengakuan Setiausaha Agung Pas, Mustaffa Ali bahawa parti itu telah mengemukakan tiga nama kepada Sultan Selangor, iaitu dua daripada PKR dan seorang daripada Pas sebagaimana yang dititahkan oleh Istana Selangor mesti dihantar selewat-lewatnya pada 3 September.
Sebelum itu tersebar laporan bahawa Pas mencalonkan tiga Adunnya untuk jawatan Menteri Besar, namun ia segera dinafikan oleh Mustaffa Ali sebagai tidak benar. Menjelang petang pula, Mustaffa Ali mengakui tiga nama yang dihantar oleh Pas ialah dua daripada PKR dan satu daripada Pas.
Walhal, baru semalam Mustaffa Ali membuat pengakuan bahawa Pas akan tetap berpegang kepada keputusan mesyuaratnya pada 17 Ogos lalu yang mencalonkan dua nama iaitu Dr Wan Azizah Wan Ismail dan Azmin Ali untuk dikemukakan kepada Sultan Selangor.
Beberapa kali juga Mustaffa menegaskan sebelum ini bahawa Pas tidak akan mengemukakan calonnya bagi menggantikan Khalid Ibrahim kerana masih berpegang kepada persefahaman selepas PRU 13 lalu yang menyetujui jawatan Menteri Besar Selangor adalah milik PKR.
Namun, apa sudah jadi sekarang?
Dengan turut mengemukakan calon daripada partinya sendiri bagi jawatan Menteri Besar Selangor, Pas sebenarnya bukan saja sudah memungkiri janji dan mengkhianati rakan-rakan gabungannya dalam PR, malah mengkhianati keputusan mesyuaratnya sendiri yang diadakan pada 17 Ogos itu.
Dalam berjanji dan bermuafakat, Pas sebenarnya mengidam juga jawatan Menteri Besar Selangor ini.
Selain turut mengemukakan calon daripada parti sendiri yang dipercayai ianya adalah Pesuruhjaya Pas Selangor, Iskandar Abdul Samad, siapa dua calon daripada PKR yang dinamakan oleh Pas juga masih lagi misteri.
Mustaffa Ali sekali lagi enggan mendedahkan nama-nama itu, tetapi desas-desus telah bertiup kencang bahawa nama Dr Wan Azizah tidak termasuk dalam senarai itu. Nama yang dicalonkan oleh Pas dikatakan ialah Azmin Ali bersama seorang lagi Adun PKR yang lain.
Bagaimanapun ada juga laporan lain menyebut, nama Azmin juga tercicir daripada senarai Pas. Kedua-dua nama yang dicalonkan Pas dikatakan bukan saja mengenepikan Dr Wan Azizah, bahkan tidak memasukkan Azmin. Sebagaimana PKR mencuri dua Adun Pas, Shaari Sungib dan Hasnul Badaruddin untuk menyokong Dr Wan Azizah sebelum ini, Pas juga nampaknya sudah pandai membalas dendam dengan mencilok dua Adun PKR untuk turut bermimpi menjadi Menteri Besar.
Jika benar perkhabaran ini, bermakna sekali lagi Pas memungkiri janji dan khianat bukan saja kepada rakan gabungannya dalam PR tetapi juga kepada keputusan mesyuaratnya sendiri. Kalau khianat dan mungkir janji kepada rakan pun sudah dianggap salah besar, lebih memalukan keputusan mesyuarat sendiri juga dinodai sama.
Sebab itu, tindakan terbaru Pas ini bukan lagi U turn, tetapi korner baring namanya.
Sudah tentu banyak pihak, bukan saja dalam Pas tetapi juga rakyat biasa yang bingung dengan pendirian parti Islam ini. Apa sebenarnya sudah yang berlaku kepada Pas sekarang ini sedangkan Islam menjadi pegangan dan landasan perjuangannya? Tidakkah berpegang pada janji, menepati janji dan tidak khianat itu sebahagian ajaran Islam?
Apakah ini tanda-tanda Pas mahu meninggalkan PR dan ingin berpeluk semula dengan UMNO? Benarkah Pas sebetulnya mungkin malu untuk meninggalkan PR semata-mata ingin berbaik dengan UMNO kerana akan menyebabkan ia dilabel sebagai jahat dan lari daripada landasan perjuangannya selama ini, lalu sengaja mencari pasal agar akhirnya mereka ditendang atau dikeluarkan daripada gabungan itu?
Sekurang-kurangnya apabila ditendang keluar daripada PR dan bukannya ia memohon untuk keluar, Pas masih boleh menjaja simpati seolah-olah dianiaya.
Tetapi jika ini niat Pas, ternyata mereka silap besar. Sudah ramai pemimpin Pas seperti Mat Sabu, Husam Musa, Khalid Samad dan Dr Zulkifli Ahmad telah tampil memperingatkan betapa pentingnya Pas terus kekal dalam PR demi cita-cita politik mahu menawan Putrajaya dan agar perjalanan parti itu tidak mundur ke belakang. Malah meninggalkan PR diibaratkan kiamat bagi Pas.
Tetapi sementara pimpinan profesional dalam Pas begitu bersungguh-sungguh mahu kekal dalam PR, terdapat pula segelintir daripada kalangan ulama Pas yang mula bermain mata dengan UMNO dengan hasrat mewujudkan kerajaan campuran di Selangor. Dalam mesyuarat Pas sendiri dilaporan berlaku ketegangan antara beberapa AJK Pas dengan Haji Hadi mengenai perkara itu setelah terdedahnya usaha beliau mahu mewujudkan kerajaan campuran dengan mengumpan Azmin Ali sebagai Menteri Besarnya.
Walaupun perkara itu dinafikan oleh pegawai Haji Hadi dan menuntut portal berita yang melaporkannya memohon maaf serta menarik balik berita mengenainya, namun portal tersebut enggan berbuat demikian dan mempertahankan kesahihan laporan mereka. Sehingga ini, tiada pula tindakan susulan daripada pihak Haji Hadi untuk terus menafikan dan mengheret portal terbabit ke mahkamah.
Hasrat segelintir pemimpin Pas mahu bergabung dengan UMNO memang aneh sebenarnya kerana ia bertentangan sama sekali dengan laungan dalam ceramah selama ini bahawa UMNO adalah parti assabiyah, taghut dan penentangan terhadap UMNO ialah kerana parti itu mengamalkan politik suku dan agama suku.
Lebih aneh sebenarnya kerana di ketika semakin ramai pemimpin UMNO menyertai Pas seperti Mat Taib, Tamrin Ghafar dan Abdul Rahman Maidin tetapi Pas pula mengambil langkah songsang dengan mahu bergabung dengan UMNO. Tidakkah ia umpama dunia sudah terbalik jadinya?
Apa pun pertimbangan Pas, jika bergabung dengan UMNO menjadi pilihannya, ia hanya menyebabkan parti itu terus ketinggalan dan menjadi gerabak yang senantiasa berada di belakang UMNO, manakala jika bersendirian pula akan memundurkan parti itu seperti tahun-tahun 80an yang hanya menjadikannya menang jumlah kecil kerusi di kawasan-kawasan tertentu saja.
Pas sebenarnya masih ada masa depan yang baik jika dipimpin secara betul oleh mereka yang fokus dengan matlamat sebenar dalam perjuangan politiknya dan bergabung dengan PR adalah pilihan yang terbaik bagi memastikan kekuatan pembangkang terus utuh dan menyumbang kepada kesejahteraan rakyat.
Barangkali semua yang berlaku dalam Pas mutakhir ini petanda bahawa Haji Hadi yang kini dilantik sebagai Naib Ketua Kesatuan Ulama Sedunia oleh Dr Yusof Al-Qardawi sudah wajar mengundurkan diri dan menumpukan kekuatan ilmunya untuk hukum-hakam dan halal haram dalam agama saja. (SH 05/09/2014)

0

0

votes
Article Rating
Kongsikan artikel ini


PKR Perlu Calonkan Azmin Secara Rasmi

 PKR dilaporkan sudah menerima jawapan daripada Istana Selangor malam tadi berhubung pencalonan jawatan Menteri Besar bagi menggantikan Khalid Ibrahim. Dalam jawapan yang diberikan oleh Setiausaha Agung PKR, Saifuddin Nasution malam tadi juga tetapi kemudiannya ditarik balik atas alasan ada beberapa maklumat lain perlu dimasukkan, sesuatu yang jelas ialah Sultan Selangor tetap mahukan PKR menamakan lebih daripada seorang calon untuk baginda membuat pilihan.
PKR dan DAP sebelum ini hanya mengemukakan satu nama iaitu Dr Wan Azizah Wan Ismail manakala Pas pula sebagaimana yang dinyatakan oleh Setiausaha Agungnya, Mustaffa Ali akan mengemukakan dua nama iaitu Dr Wan Azizah Wan Ismail dan Azmin Ali sebagaimana yang diputuskan dalam mesyuarat pada 17 Ogos lalu.
Jawapan daripada Istana yang dilapor mahukan PKR mengemukan dua nama memberi pelbagai maksud. Pertama, ia mungkin bererti baginda menolak Dr Wan Azizah dan mahukan calon lain. Kedua, mungkin Sultan belum menolak nama Dr Wan Azizah tetapi sekadar mahukan PKR mematuhi titah baginda sebelum ini yang mahukan setiap parti mengemukakan dua nama.
Hanya setelah titah baginda itu dipatuhi dan tidak seolah-olah memaksa dengan hanya mengemukakan satu nama, barulah pilihan akan dibuat dalam tempoh yang terdekat ini.
Siapa yang bakal terpilih terpulang kepada kebijaksanaan baginda. Ia mungkin Dr Wan Azizah dan mungkin juga Azmin.
Ini akhirnya terpulang kepada PKR sama ada mahu mematuhi titah baginda itu ataupun tetap berkeras juga dengan pencalonan nama Dr Wan Azizah. Tetapi risiko untuk PKR terus berkeras adalah tinggi kerana ia akan menyebabkan nama Dr Wan Azizah terus tidak diperkenankan untuk selama-lamanya.
Dengan PKR terus mencalonkan nama Dr Wan Azizah saja, ia mungkin pula membuatkan Sultan membubarkan DUN bagi diadakan pilihanraya negeri. Tetapi jika ditakdirkan PR terus menang dan kerusi Menteri Besar masih dikekalkan untuk PKR, masalah sama akan berulang kerana Sultan akan tetap menolak jika Dr Wan Azizah dicalonkan lagi.
Itu kalau menang, kalau PR kalah pula, semuanya melepas.
Oleh kerana dalam kenyataan Saifuddin yang ditarik balik itu dikatakan tidak menyatakan penolakan Sultan terhadap nama Dr Wan Azizah, adalah lebih baik PKR menamakan semula Presiden PKR itu sebagai pilihan pertama dan diikuti dengan Azmin Ali ssbagai pilihan kedua.
 Yang penting, titah Sultan dipatuhi.
Walaupun Pas juga dilaporkan mencalonkan Dr Wan Azizah dan Azmin Ali yang secara teorinya sudah membolehkan Sultan membuat pilihan kerana ada lebih dua nama dikemukakan, tetapi jelas di sini bahawa Sultan Selangor ingin melihat pencalonan yang sama datangnya daripada PKR kerana menyedari parti-parti gabungan dalam PR telah menyerahkan kerusi Menteri Besar ini kepada parti itu.
Mungkin bagi Sultan Selangor, nama Azmin yang dicalonkan oleh Pas itu tidak memadai, melainkan jika PKR juga mencalonkan sama namanya, sesuai dengan jawatan Menteri Besar itu milik PKR. Oleh itu, adalah perlu PKR mengemukakan dua nama itu secara rasmi bagi membolehkan baginda membuat pilihan.
Sebab itulah surat daripada Istana Selangor malam tadi hanya dihantar ke pejabat PKR, tidak ke pejabat Pas dan DAP. Pencalonan dua nama oleh Pas barangkali sudah mencukupi manakala pendirian DAP yang hanya mencalonkan nama Dr Wan Azizah saja dianggap tidak menjejaskan apa-apa.
Sultan Selangor nampaknya masih menghormati PKR dalam soal perlantikan Menteri Besar ini dan kini terpulang kepada PKR menghormati baginda pula. (SH 04/09/2014)

0

0

votes
Article Rating
Kongsikan artikel ini


Dulu Sikit-Sikit Tunggu Mesyuarat, Akhirnya Keputusan Dalam Gelap Juga Dipakai

 Tembelang dan isi hati sebenar Pas dalam isu pencalonan Menteri Besar Selangor semakin terserlah. Jika dulu Pas kerap membuat U turn setiap kali bermesyuarat, kali ini Pas main langgar saja dengan mengemukakan calon-calon Menteri Besar sebagaimana yang diminta oleh Sultan Selangor tanpa sebarang mesyuarat.
Senarai calon yang dikemukakan tanpa mesyuarat itu pula sampai dua kali. Kali pertama, sebagaimana yang dilaporkan oleh banyak media, senarai tiga calon itu dikemukakan terus melalui pejabat Presiden Pas, Haji Hadi Awang mengandungi nama tiga Adun Pas iaitu Iskandar Samad, Salehan Mukhyi dan Dr Ahmad Yunus Hairi.
Senarai kedua, juga dihantar melalui pejabat Haji Hadi ialah Dr Idris Ahmad dan Yaakob Sapari daripada PKR dan Iskandar Samad daripada Pas sendiri.
Kalau dulu sikit-sikit tunggu mesyuarat baru hendak buat keputusan. Dalam isu Menteri Besar ini saja sudah banyak kali Pas bermesyuarat, malah ketika Majlis Pimpinan PR memutuskan hanya satu nama iaitu Dr Wan Azizah Wan Ismail dihantar kepada pihak istana sedangkan nama Azmin turut dicalonkan sama, seorang AJK Pas Pusat, Dr Zuhdi Marzuki telah menyelar wakil Pas dalam Majlis Pimpinan PR itu sebagai “ayam daging” kerana bersetuju tanpa banyak soal dengan ketetapan itu sedangkan menurut beliau, mereka sepatutnya menangguhkan dahulu sehingga Pas bermesyuarat sekali lagi mengenainya.
Wakil Pas dalam Majlis Pimpinan PR yang diketuai oleh Mohamad Sabu itu turut disindir dengan ungkapan, “takkan itu pun tak boleh buat.” Berikutan itu, Pas bermesyuarat sekali lagi pada 25 Ogos dengan keputusan seolah-olah menolak pencalonan tunggal Dr Wan Azizah itu dengan menyerahkan sepenuhnya kepada kebijaksanaan Sultan Selangor memilih pengganti Khalid Ibrahim.
Nampak macam Pas begitu menitik-beratkan kepentingan bermesyuarat dan mahu mencapai keputusan kolektif dalam banyak perkara.
Namun, bermula dengan beberapa kali mesyuarat dalam isu Menteri Besar Selangor ini, Pas akhirnya membuat keputusan dalam gelap saja siapa yang mahu dicalonkannya untuk jawatan Menteri Besar Selangor ini, selain mengenepikan keputusan mesyuaratnya sendiri pada 17 Ogos yang memutuskan Dr Wan Azizah dan Azmin Ali sebagai calon-calon untuk dipertimbangkan oleh istana.
Tau-tau senarai nama tanpa mesyuarat yang dihantar terus daripada pejabat Presiden Pas kepada pihak istana, malah yang lebih mengejutkaan sampai ada dua senarai pula.
Sebab itu, Timbalan Presiden Pas, Mohamad Sabu dan semua AJK Pas Pusat tidak mengetahui mengenai ada dua senarai yang dihantar dan siapa yang dicalonkan oleh Pas. Pas Selangor juga mengatakan ianya urusan Pas pusat. Senarai pertama yang mengandungi tiga nama Adun Pas difahamkan telah dihantar pada 2 September dan kemudian ditarik balik pada 3 September, lalu diganti dengan senarai yang mengandungi dua Adun PKR dan satu Adun Pas.
Walaupun Pas mengatakan senarai baru yang dihantar kepada istana itu mendapat kelulusan Majlis Syura, bahkan majlis itu juga dikatakan melarang mencalonkan Dr Wan Azizah dan Azmin, tetapi bila Majlis Syura bermesyuarat pun tidak didengari khabar beritanya. Sebelum ini, tiap kali mesyuarat begitu dihebohkan, malah disebarkan rakaman suara dan videonya sekali.
Selain tindakan Pas ini menunjukkan ketidakmatangannya dalam berorganisasi serta menghakiskan lagi keyakinan umum terhadap perjuangannya, apa yang dilakukan Pas ini juga menunjukkan mereka turut mengidam terhadap kerusi Menteri Besar Selangor dan tidak menghiraukan lagi permuafakatan yang telah dimetrai bersama PKR dan DAP sebelum ini.
Melalui senarai pertama yang mengandungi nama tiga Adun Pas, jelas parti itu mengharapkkan Sultan akan memilih salah satu daripadanya setelah yakin calon tunggal iaitu Dr Wan Azizah yang dicalonkan oleh PKR dan DAP akan ditolak oleh pihak istana.
Melalui senarai kedua yang mengandungi nama dua Adun PKR dan satu Adunnya sendiri, Pas jelas menolak Dr Wan Azizah sambil berharap pertimbangan Sultan akan memihak kepadanya memandangkan calon Pas yang dikemukakan iaitu Iskandar adalah Exco Kerajaan Negeri manakala dua calon PKR iaitu Dr Idris dan Yaakob hanyalah Adun biasa yang tidak pernah ada pengalaman dalam pentadbiran kerajaan negeri.
Sebenarnya tidaklah salah Pas turut mengidam jawatan Menteri Besar dan berstrategi ke arahnya, namun berpijaklah di bumi nyata. Adun Pas hanya tinggal 13 orang saja lagi daripada 15 yang ada kerana Shaari Sungib dan Hasnul Badaruddin sudah pun menyatakan sokongan melalui akaun bersumpah kepada Dr Wan Azizah.
12 Adun UMNO pula mungkin hanya bersikap berkecuali kerana terguris hati dengan kenyataan seorang Adun Pas, Salehan Mukhyi sebelum yang mengatakan empat Exco bertindak kekal dalam pentadbiran kerajaan negeri bersama Khalid Ibrahim adalah untuk mengelakkan rizab RM3 billion daripada dibalun oleh UMNO.
Ketika Khalid memecat Exco daripada PKR dan DAP juga, Exco daripada Pas ini mengugut akan meletakkan jawatan sekiranya wakil daripada UMNO dilantik sebagai Exco.
Ini menunjukkan Adun Pas Selangor tidak bersedia untuk bekerjasama dengan UMNO walaupun pimpinannya di pusat cenderung ke arah kerjasama itu. Dalam masa yang sama, UMNO Selangor juga difahamkan terguris hati dengan kenyataan Adun Pas itu. Sudah tentu Adun UMNO akan jual mahal jika Pas mengharapkan sokongan mereka pula.
Dengan hanya ada 13 Adun, bagaimana Pas mahu mentadbir negeri? Perlembagaan juga tidak melayakkan Adun Pas diangkat sebagai Menteri Besar kerana tiada sokongan majoriti daripada Adun. Tidak mungkin Sultan Selangor dan Penasihat Undang-undang Negeri tidak mengetahui perkara ini.
Dan kalau pun, mungkin kerana sudah ditetapkan sejak di Loh Mahfuz lagi, seorang Adun Pas dilantik juga oleh Sultan sebagai Menteri Besar menggantikan Khalid Ibrahim, hayatnya juga mungkin tidak lama kerana terdedah kepada usul undi tidak percaya dalam DUN yang akan diadakan selewat-lewatnya November ini.
Dengan PKR dan DAP mempunyai majoriti 30 Adun, senang-senang Menteri Besar daripada Pas itu disingkirkan daripada kerusinya. Dapatlah jadi Menteri Besar dalam tempoh dua bulan saja.
Sebenarnya tindakan Pas mencalonkan Adunnya sendiri lebih menyulitkan keadaan dan meletakkan Sultan Selangor dalam keadaan yang lebih sukar. Kalau pun Pas tidak mahu kepada Dr Wan Azizah atau kecewa dengan Azmin yang pernah menolak pencalonan sebelum ini, bukankah lebih mudah jika semua nama yang dicalonkan itu daripada PKR saja?
Akhirnya biarlah Sultan memilih di kalangan Adun PKR yang diperkenankan oleh baginda sebagai Menteri Besar dan jika timbul apa-apa masalah pula, biarlah PKR menyelesaikannya.
Ianya lebih menepati persefahaman sebelum ini bahawa jawatan Menteri Besar itu milik PKR dan Pas tidak menginginkannya sebagaimana yang diulangnya banyak kali secara terbuka. Sekaligus nama Pas yang menjunjung imej dan perjuangan Islam tidak tercemar dan terus dihormati. (SH 06/09/2014)

0

0

votes
Article Rating
Kongsikan artikel ini


Pas Hantar Nama Hanya Suka-Suka Saja

 Jika ada parti politik yang paling pelik dan memeningkan kepala orangramai ketika ini, jawapannya pastilah tidak lain selain Pas atau nama penuhnya Parti Islam Semalaysia. Hanya dengan satu isu iaitu pertukaran Menteri Besar Selangor, Pas terus jadi kalut, keliru, banyak buat U turn dan masuk beberapa simpang tetapi akhirnya berhenti di tengah-tengah jalan seolah-olah membiarkan kena langgar atau maki hamun dengan orang lain.
Bukan saja orang yang berada di dalam kenderaan Pas jadi pening kepala, bahkan mereka yang mengekor di belakang dan berada di sekeliling turut menepuk dahi dengan karenahnya.
Selain beberapa tindakan U turn dan tidak konsisten sebelum ini sudah dianggap cukup menghairankan bagi sebuah parti yang membawa label Islam, tindakan Pas melalui Presidennya Haji Hadi Awang mengemukakan tiga nama calon iaitu dua daripada PKR dan satu daripada Pas bagi jawatan Menteri Besar Selangor sekurang-kurangnya tentulah memperlihatkan Pas memasang angan-angan dan impian bagi jawatan tersebut.
Lebih-lebih lagi, sebelum itu melalui keputusan Haji Hadi juga yang mendakwa beliau mempunyai kuasa berbuat demikian, beliau telah bertindak menghantar tiga nama yang kesemuanya daripada Adun Pas untuk menggantikan Khalid Ibrahim.
Tambah terserlah keghairahan impian dan angan-angan Pas terhadap jawatan tertinggi di negeri Selangor itu apabila Haji Hadi juga secara terbuka memperlekeh Presiden PKR, Dr Wan Azizah Wan Ismail sebagai tidak berkelayakan dan kurang berkemampuan mengisi jawatan tersebut.
Ketidaklayakan Dr Wan Azizah itu kemudian disahkan pula oleh Dr Harun Din melalui hebahan secara meluas ti TV3 dan akhbar-akhbar arus perdana yang mewakili Majlis Syura yang merupakan badan kedua tertinggi dalam Pas selepas muktamarnya.
Secara logiknya, apabila seseorang itu mengatakan pihak lain tidak layak, maksud tersiratnya tentulah pihaknya saja yang layak. Dengan itu, sesiapa saja yang normal dan waras fikirannya tentulah beranggapan Pas dan Haji Hadi berasakan Adun-Adun daripada parti itu lebih layak untuk mengisi jawatan Menteri Besar Selangor.
Namun, dalam mesyuarat jawatankuasa Pas hari ini, parti itu membuat keputusan sekali lagi bahawa mereka tidak akan menuntut jawatan Menteri Besar itu kerana ia adalah milik PKR. Kalau sudah tahu, sedar dan insaf kerusi itu milik PKR, buat apa pula dicalonkan Adun Pas untuknya?
Buat apa Haji Hadi bertegas beliau mempunyai hak untuk memilih calon Menteri Besar dengan mengambil contoh Kelantan dan Terengganu sebelum ini? Bikin apa pula kononnya pencalonan itu mendapat pengesahan daripada Majlis Syura?
Adakah tindakan Pas mengemukakan nama itu hanya untuk suka-suka dan bergurau senda dengan Sultan saja?
Dalam sidang akhbar selepas mesyuarat hari ini pula, dua keputusan yang berbeza dikeluarkan. Timbalan Presiden Pas, Mohamad Sabu menyatakan Pas akan menolak jawatan itu jika ditawarkan oleh Sultan manakala Setiausaha Agung Pas, Mustaffa Ali tidak mahu membuat andaian awal yang mendahului keputusan istana jika Adun daripada parti itu dipilih tetapi mengulangi penegasan kerusi Menteri Besar adalah milik PKR.
Naib Presiden Pas, Sallahuddin Ayub juga turut menegaskan bahawa walaupun parti itu ingin menduduki kerusi Menteri Besar Selangor, tetapi waktunya bukanlah ketika ini. Pas, katanya, mahukan kerusi di ketika yang lain dan melalui cara yang betul dan turut mengatakan ia adalah milik PKR ketika ini.
Jelas bahawa, semua kenyataan pimpinan Pas ini seolah-olah ingin memberitahu Sultan bahawa mereka tidak mahukan jawatan Menteri Besar itu dan berharap bukan Adun Pas yang dipilih, meskipun Haji Hadi telah menghantar nama Adun Pas untuk dipertimbangkan.
Ia tidak lebih umpama seseorang yang memohon kerja tetapi kemudian menjaja cerita bahawa tidak berniat pun untuk menerimanya jika ditawarkan nanti. Jika tidak mahu bekerja, janganlah buang masa memohonnya. Sudah tentu orang seperti ini, kalau tidak dikata mereng dan tak berapa betul, pastilah ada satu atau dua wayar di kepalanya telah putus.
Begitulah gelagat Pas akhirnya, setelah membuat beberapa tindakan dan keputusan yang mengelirukan sehingga terpaksa melibatkan Majlis Syura untuk mengesahkan apa yang dilakukannya adalah betul dan sehingga TV3 juga memberi ruang di waktu perdana selama kira-kira 15 minit untuk mengadu-domba, rupa-rupanya apa yang dilakukan selama ini adalah gurau senda semata-mata.
Di sebalik turut mencalonkan nama dan mengatakan orang lain tidak berkelayakan, Pas juga sudah awal-awal lagi cuba memberitahu istana bahawa mereka juga tidak mahu jawatan Menteri Besar itu yang tentu maksudnya tiada Adun mereka yang layak sama untuk jawatan itu.
Aduhh, pening dan boleh sakit jantung dibuatnya.
Bukankah senang, kalau sudah tahu tidak mahu jawatan itu dan sedar tiada yang berkelayakan pula, janganlah sibuk-sibuk mahu memohon dan menghantar nama? Hantarlah ketiga-tiga nama itu daripada PKR saja, sekurang-kurangnya tidaklah Pas dianggap begitu pelik dalam tindakan dan keputusannya.(SH 07/09/2014)

0

0

votes
Article Rating
Kongsikan artikel ini


Jika Iskandar Jadi MB, Mahukah PKR Dan DAP Akur?

 Telah tersebar secara meluas di beberapa portal berita, blog dan media sosial sejak petang tadi mengenai desas-desus bahawa Adun Cempaka, Iskandar Abdul Samad akan dilantik sebagai Menteri Besar Selangor yang baru bagi menggantikan Khalid Ibrahim.
Melalui berita yang turut menjadi bualan ramai di pejabat SUK Selangor itu, Iskandar yang juga Exco Kerajaan Negeri dan Pesuruhjaya Pas Selangor dikatakan akan diumumkan bagi jawatan itu oleh pihak Istana Rabu ini, manakala majlis mengangkat sumpat pula akan diadakan pada hari Jumaat.
Berita perlantikan Iskandar ini menyusul selepas pihak istana mengeluarkan kenyataan dukacita Sultan Selangor terhadap PKR dan DAP yang tidak mematuhi titah baginda yang mahukan kedua-dua parti itu menghantar lebih daripada dua nama, sebaliknya tetap berkeras dengan hanya mencalonkan satu nama saja iaitu Dr Wan Azizah Wan Ismail. Seterusnya tindakan PKR dan DAP itu juga dianggap sebagai perbuatan derhaka kepada baginda.
Kenyataan dukacita dan derhaka yang dikeluarkan oleh pihak istana ini lantas menimbulkan tafsiran bahawa baginda tidak berkenan dengan mana-mana calon yang dikemukakan oleh kedua-dua parti itu. Didorong oleh rasa dukacita itu juga, Sultan Selangor turut dikatakan akan mengenepikan calon daripada PKR untuk menjadi Menteri Besar, meskipun menyedari ada kesepkatakan dalam PR bahawa kerusi itu milik PKR.
Dalam masa yang sama, difahamkan juga ketiga-tiga Adun Pas yang dicalonkan oleh Haji Hadi untuk menggantikan Khalid turut dipanggil mengadap Sultan mulai hari ini dengan didahului oleh Iskandar serta diikuti Salehan Mukhyi dan Dr Ahmad Yunus Hairi pada esok dan lusa. Ia dikatakan sebagai proses temubual dengan pihak istana.
Meskipun Iskandar menafikan beliau dipanggil oleh pihak istana tetapi adalah perkara biasa penafian seperti ini dibuat, bahkan dalam banyak kejadian dalam dunia politik negara ini, sebahagian besarnya memang bermula dengan nafi-menafi.
Ketika ditanya mengenainya, Iskandar hanya berkata, “besok tak ada (mengadap), lusa pun tak ada dan minggu depan pun tak ada.” Jawapan umum seperti ini seolah-olah mempunyai banyak maksud dan rahsianya.
Melihat kemelut politik yang sedang berlaku di Selangor ketika ini, memang tidak mustahil jika Sultan Selangor melantik Iskandar sebagai Menteri Besar yang baru serta mengenepikan calon-calon lain, termasuk Dr Wan Azizah yang sudah menyertakan bukti sokongan majoriti melalui 30 Adun yang membuat akaun bersumpah terhadapnya.
Tetapi perlantikan Iskandar itu sudah tentu ada pro dan kontra serta risikonya yang tersendiri kerana beliau bukanlah pilihan utama serta sokongan yang ada padanya juga tidak pasti. Yang jelasnya, Pas hanyalah tinggal 13 Adun saja ketika ini.
Langkah pertama yang harus diambilnya jika dilantik ialah memastikan sokongan majoriti memihak kepadanya. Ia boleh dilakukan dengan segera memujuk PKR dan DAP agar akur dengan perlantikan itu sebagai yang tanda taat setia kepada Sultan Selangor yang membuat perlantikan itu.
Soalnya bolehkah Pas meyakinkan 15 Adun DAP dan 13 Adun PKR serta dua Adunnya sendiri iaitu Shaari Sungib dan Hasnul Badaruddin untuk membuat U turn memandangkan 30 Adun berkenaan sebelum ini amat keras mahukan hanya Dr Wan Azizah sebagai Menteri Besar serta sudah pun membuat akuan bersumpah mengenainya?
Jika Iskandar gagal memecahkan blok 30 Adun ini, risiko yang bakal beliau hadapi ialah kemungkinan berlakunya undi tidak percaya dalam sidang DUN pada November nanti.
Kiranya ini berlaku, pertukaran Menteri Besar mesti dibuat sekali lagi.
Dengan Pas hanya mempunyai 13 Adun sekarang ini serta Khalid yang pasti menyokongnya, Iskandar tidak mampu sendirian menubuhkan kerajaan di Selangor. Ia memerlukan sokongan parti lain. Jika gagal memujuk PKR dan DAP untuk menyokongnya, Iskandar juga boleh mencuba cara lain iaitu mengenyit mata untuk mendapatkan sokongan daripada 12 Adun UMNO. Tetapi itu juga bergantung sama ada UMNO mahu bersama dengan Pas atau tidak.
Namun, jika terjadi pun kerjasama itu, ia juga masih belum memadai kerana hanya menjadikan jumlahnya 26 daripada keseluruhan 56 Adun di Selangor. Pas seterusnya mungkin boleh memujuk kembali dua Adunnya yang sebelum ini menyokong Dr Wan Azizah iaitu Shaari dan Hasnul untuk berpatah balik.
Bagaimanpun, jika usaha itu berjaya ia hanya menjadikan jumlahnya 28-28. Untuk mendapatkan majoriti, Pas masih perlu menarik sekurang-kurangnya seorang lagi Adun daripada PKR dan DAP untuk menyokongnya. Kalau dapat menarik dua atau tiga Adun, lagilah baik.
Tetapi, apabila Pas sudah membentuk bekerjasama dengan UMNO di Selangor, sudah pastilah Pas terpaksa keluar daripada PR atau ia akan ditendang daripada gabungan itu. Tentulah mustahil untuk Pas kekal dalam PR di peringkat pusat tetapi bekerjasama dengan UMNO di Selangor.
Sebelum memutuskan bekerjasama dengan UMNO, ia juga mungkin menyebabkan berlakunya perang besar dalam Pas serta tidak mustahil akan terbelah dua kerana golongan yang mahukan bercantum dengan UMNO hanyalah puak pro ulama manakala kumpulan profesional lebih mahukan Pas kekal bersama PR dan menjadi alternatif kepada BN dalam politik negara ini.
Risiko Pas bergabung dengan UMNO tentunya mengundang pelbagai risiko lain juga, terutama berkaitan masa depannya sendiri serta perjuangan Islam yang dibawanya selama ini. Setelah bertahun-tahun mengutuk dan berbakul makian dilemparkan kepada UMNO selama ini, termasuk tuduhan kafir, taghut dan assabiyah, tindakan Pas bercantum dengan UMNO tentunya akan menghakis kepercayaan sebahagian besar penyokongnya terutama di kampung-kampung kepadanya.
Walaupun Pas sudah banyak kali bertegas mengatakan kerusi Menteri Besar Selangor adalah milik PKR dan Mat Sabu pula mengatakan Pas akan menolaknya jika dilantik, tetapi kemungkinan untuk Pas mengarahkan Iskandar menerimanya juga tidak mustahil berdasarkan beberapa pertimbangan, termasuk tidak mahu dilihat sebagai derhaka dengan Sultan.
Meski bukan amalan sebelum ini untuk melantik pihak yang bukan mempunyai sokongan majoriti sebagai Menteri Besar di mana-mana negeri, tetapi memandangkan kuasa akhir di tangan Sultan, sejarah baru mungkin tercipta kali ini. Apatah lagi Sultan sudah menganggap PKR dan DAP sebagai derhaka kepada baginda.
Kecuali jika PKR dan DAP sedia membuat U turn dan menyatakan sokongan kepada Iskandar, perlantikan beliau lebih mungkin menjerumuskan PR ke kancah perpecahan yang memang diidam-idamkan oleh UMNO dan BN selama ini. (SH 08/09/2014)

0

0

votes
Article Rating
Kongsikan artikel ini


Hadi Awang Kian Tersepit?

 Kedudukan Haji Hadi Awang sebagai Presiden Pas tidak lagi seselesa dahulu. Beliau kini bukan saja mula dipertikaikan oleh penyokong dan pengundi parti yang tidak memegang apa-jawatan, malahan elemen yang sama sudah mulai datang daripada peringkat yang berjawatan juga.
Semuanya gara-gara kegagalannya memimpin hala tuju parti itu dengan cara yang betul dalam menyelesaikan kemelut Menteri Besar Selangor.
Jika dalam beberapa mesyuarat AJK Pas Pusat sebelum ini, sudah ada yang berani bertegang leher dengannya mempertikaikan tindakan yang dilakukannya, terutama mempersoalkan kecenderungan untuk berbaik-baik dengan UMNO, malam tadi dalam satu forum anjuran PasMa, seorang lagi pemimpin Pas iaitu Mujahid Yusof Rawa memberi mesej yang sama mengenai Haji Hadi.
Beliau bukan saja menyanggah keinginan Pas untuk bekerjasama dengan UMNO sebagaimana yang diketahui umum merupakan cita-cita baru kumpulan yang pro Haji Hadi dalam Pas dengan mengatakan parti itu tidak ingin terkinja-kinja dengan parti pimpinan Najib Razak itu, malah juga menyatakan bahawa Presiden Pas itu tidak maksum dan boleh dikritik serta dipertikaikan keputusannya.
Walaupun Haji Hadi belum sampai disanjung hingga ke peringkat tidak boleh diusik, tetapi konsep wala iaitu patuh kepada pemimpin dalam Pas kadangkala menghampiri trend ke arah maksum juga di mana kedudukannya sebagai ulama sering disekalikan dengan jawatannya sebagai pemimpin sebuah parti politik sehingga mempertikaikan sebarang keputusannya dalam hal-hal berkaitan politik juga dianggap seolah-olah mengecam golongan pewaris Nabi.
Dalam banyak keadaan, bukan saja keputudan dan tindakan Haji Hadi yang tidak berani ditegur, diusik dan dipertikaikan, malah pihak yang cuba menegur pula seringkali dipersalahkan serta dibandingkan dengan ketinggian ilmu agama yang dimiliki oleh beliau.
Oleh sebab itu, hampir tiada kritikan dan serangan daripada dalam parti Pas sendiri terhadap kepimpinan Haji Hadi selama ini meskipun berlaku beberapa keadaan mengecewakan seperti kemelut yang pernah berlaku di Kedah sehingga akhirnya menyebabkan UMNO berjaya merampas kembali teraju kepimpinan di negeri itu.
Selain hanya baru-baru ini keberanian mempertikai dan mengkritik itu mula wujud, ia juga nampaknya mula menunjukkan arah aliran yang semakin berkembang. Hanya kerana kegagalan Haji Hadi menunjukkan kepimpinan yang meyakinkan serta seolah-olah makin condong kepada UMNO, sebuah NGO yang dinamakan PasMa turut ditubuhkan sejak 10 Ogos lalu.
Matlamat utama PasMa tidak lain ialah untuk terus memperkukuh kedudukan Pas dalam PR serta memastikan gabungan itu kekal sebagai pesaing yang berwibawa kepada BN dan menjadi alternatif kepada rakyat membuat pilihan setiap lima tahun sekali.
PasMa yang diketuai oleh bekas Exco Kedah, Pahrolrazi Mohd Zawawi adalah berniat murni bukan saja kepada semangat ahli-ahlinya di seluruh negara tetapi juga kepada sebahagian besar rakyat yang masih dahagakan perubahan. NGO itu hanya cuba mengembalikan Pas kepada perjuangannya yang sebenar serta kepada matlamat yang sudah sekian lama diperjuangkan oleh ahlinya di pelbagai peringkat.
Oleh yang demikian, jika ahli-ahli Pas masih sayangkan perjuangan parti itu untuk menumbangkan UMNO dan BN, mereka seharusnya tidak teragak-agak untuk memberi sokongan kepada PasMa ini. Hanya dengan kukuhnya PasMa, benteng untuk mempertahahkan Pas daripada terkinja-kinja, berpeluk-pelukan dan bercium mulut dengan UMNO akan turut menjadi semakin kuat.
Selain kewujudan PasMa yang secara tidak langsung merupakan pertahanan kepada citra politik Haji Hadi mahu berbaik-baik dengan UMNO, sudah wujud juga keberanian iaitu daripada Lujnah Undang-undang dan hak asasi Pas Pusat atau Luham yang mempertikaikan tindakan Presiden Pas itu secara sendirian memutuskan calon Menteri Besar Selangor, baru-baru ini.
Luham yang merupakan salah satu biro dalam Pas menyifatkan tindakan Haji Hadi itu sebagai melanggar perlembagaan parti kerana Presiden Pas itu didakwa tidak mempunyai kuaas pemutus yang dibenarkan dalam apa juga perkara tanpa bermesyuarat dengan AJK Pas Pusat terlebih dahulu.
Tidak dinafikan bahawa semua perkembangan yang berlaku akhir-akhir ini adalah bunga-bunga penolakan yang semakin ketara terhadap kepimpinan Haji Hadi dalam Pas. Jika ditambah dengan suara-suara daripada luar lingkungan arus perdana kepimpinan parti itu, termasuk bekas Menteri Besar Selangor, Muhammad Mohd Taib yang baru menyertai Pas juga tidak teragak-agak mengkritik Haji Hadi, adalah jelas perubahan kepimpinan seolah-olah mulai mendesak menjelang pemilihan pada tahun hadapan.
Dengan semakin banyak kekecohan dan kecelaruan dalam Pas digambarkan datangnya daripada tangan Haji Hadi, nyawa politik beliau seolah-olah turut semakin pendek dan tersepit. Hanya perubahan yang dapat menyelamatkan parti itu. (SH 09/09/2014)

0

0

votes
Article Rating
Kongsikan artikel ini